Elabena nyanyuie la mekpea ŋu nam o, elabena enye Mawu ƒe ŋusẽ, si naa agbexɔxɔ amesiame, si xɔna sena la, Yudatɔwo gbã kple Helatɔwo hã.\nMidi mawufiaɖuƒe la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.\n Eyaŋuti migaɖe fu na mia ɖokui agblɔ bena: Nuka míaɖu, nuka miano, alo nuka míatsɔ ata mahã o. Elabena nenem nusiawo katã tɔgbe trɔ̃subɔlawo dina; ke mia Fofo, si le dziƒo la, nyae bena, nenem nusiawo katã hiãa mi. Midi mawufiaɖuƒe la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.\n1 Korintotɔwo 1:18\nElabena atitsoga la ŋutinya enye bometsinya na amesiwo tsrɔ̃ la, ke mí amesiwo woxɔ la, Mawu ƒe ŋusẽ wònye na mí.\nGake la mekpɔ nusia le ŋutiwò bena, nègblẽ wò gbã lɔlɔ̃ la ɖi.\nAmea ɖeke mate ŋu asubɔ aƒetɔ eve o; elabena ɖewo alé fu ame ɖeka, eye woalɔ̃ evelia, alo aku ɖe ame ɖeka ŋuti, eye wòado vlo evelia. Miate ŋu asubɔ Mawu kple anyigba dzi nuwo o.\n Azɔ ne wofɔ mia kple Kristo ɖe tsitre la, ekema midi nusiwo le dziƒo, afisi Kristo bɔbɔ nɔ anyi ɖo le Mawu ƒe nuɖusi me. Mitsɔ miaƒe tamesusuwo ɖo dziƒonuwo ŋu, menye anyigbadzinuwo ŋu o. Elabena mieku, eye wotsɔ miaƒe agbe kple Kristo ɣla ɖe Mawu me. Ne Kristo, si nye miaƒe agbe la, ado la, ekema miawo hã miado kpakplii le ŋutikɔkɔe me.\n Ke mɔkpɔkpɔ ƒe Mawu la natsɔ dzidzɔ kple ŋutifafa katã aye mi taŋ le xɔxɔse me, bene miakpɔ mɔkpɔkpɔ sɔ gbɔ fũ le Gbɔgbɔ kɔkɔe ƒe ŋusẽ me. Ke nɔvinyewo, nye ŋutɔ meɖo ŋu ɖe mia ŋu keŋ bena, míenye amesiwo dɔmenyonyo yɔ fũ, eye sidzedze yɔ mi taŋtaŋ, bene miate ŋu axlɔ̃ nu mia nɔewo hã. Gake la metso dzideƒo geɖe wu ŋlɔ na mi le nya si kple nya si ŋuti, nɔvinyewo, abe ɖe magaɖo ŋku wo dzi na mi ene le amenuveve, si Mawu nam la ŋuti, bene manye Yesu Kristo ƒe dɔtsɔla na trɔ̃subɔlawo, eye mawɔ Mawu ƒe nyanyuie la ƒe nunɔnɔdɔ, bene trɔ̃subɔlawo nazu vɔsa, si adze eŋu, eye eŋuti ko to Gbɔgbɔ kɔkɔe la me. Eyata nye adegbeƒoƒo, si le asinye la, ele Kristo Yesu me le Mawu ƒe do ŋuti. Elabena nyemado dzi agblɔ nyaa ɖeke o, negbe nusiwo Kristo wo to dzinye hena trɔ̃subɔlawo ƒe toɖoɖo le nyagbɔgblɔ kple dɔwɔwɔ me, le dzesiwo kple nukunuwo ƒe ŋusẽ me, le Gbɔgbɔ kɔkɔe ƒe ŋusẽ me, ale bena tso keke Yerusalem kple eƒe nutowo me godoo vaseɖe Iliriko ke meɖe gbe ƒã Kristo ƒe nyanyuie la le keŋ.\nesi ƒe subɔla mezu le Mawu ƒe amenuvevenunana, si wòtsɔ nam la nu, le eƒe ŋusẽ ƒe dɔwɔwɔ, si nu sẽ la nu;\nKe ne Mawu, esime wòle didim be, yeaɖe eƒe dziku ɖe go afia, eye yeana wòanya eƒe ŋusẽ la, tsɔ dzigbɔgbɔ blewu geɖe lé dziku ƒe ze, siwo wodzra ɖo ɖi hena gbegblẽ la, ɖe asi,\nEyata tsɔ wò dzi blibo kple wò luʋɔ blibo kpakple wò ŋusẽ katã lɔ̃ Yehowa, wo Mawu la.\nMihe nuwo ƒe ewoliawo katã yi nudzraɖoƒe la, ne woanye nuɖuɖu le aƒenye me; mitsɔ esia dom kpɔ abe nyemaʋu dziƒo nu, eye nyemadudu yayra aƒo ɖe mia dzi wòagbɔ eme o ha? Yehowa Zebaot ye gblɔe.\nEyama latsi de edzi tsã; ke nye la mayi to.\n Migadzra nu nyuiwo ɖo na mia ɖokui le anyigba dzi, afisi agbagblaʋui kple nusiwo ɖua nu la, gblẽa nu le, eye fiafitɔwo dzea kpɔ va fia, nu le la o; ke boŋ midzra nu nyuiwo ɖo na mia ɖokui le dziƒo, afisi agbagblaʋui kple nusiwo dua nu la, megblẽa nu le o, eye fiafitɔ medzea kpo va fia nu le o: elabena afisi wò nu nyui le la, afima wò dzi hã lanɔ.\nNyee nye weinti la, miawo míenye alɔwo. Amesi nɔa menye, eye nye hã menɔa eme la, eya tsea ku geɖe: elabena nye manɔmee la miele eŋute ge awɔ naneke o.\nEye le nu madzɔmadzɔ wɔwɔ ƒe agbɔsɔsɔ ŋuti la ame geɖewo ƒe lɔlɔ̃ nu latsi.\nElabena amesiwo noa anyi le ŋutilã nu la, ŋutilã ƒe nuwo wodina; ke amesiwo nɔa anyi le Gbɔgbɔ nu la, gbɔgbɔ me nuwo wodina.\n2 Korintotɔwo 12:7-10\n hekpe ɖe nyaɖeɖefia, siwo ƒo wo katã ta ŋuti la o. Eyata bena nyemagado ɖokuinye ɖe dzi o la, wode ŋu nye ŋutilã me, si nye Satana ƒe dɔla, bene wòaƒom kple ko, bene nyemagado ɖokuinye ɖe dzi o. Esia ŋuti meyɔ Aƒetɔ la zi etɔ̃, bene wòadzo le ŋunye. Eye wògblɔ nam bena: Nye amenuveve so gbɔ na wò; elabena nye ŋusẽ zu blibo le gbɔdzɔgbɔdzɔ me. Eyata mele lalam wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nana dzinye. Eyata mekpɔa ŋudzedze nyui le gbɔdzɔgbɔdzɔwo me, le ŋutasesẽwo me, le hiãkamewo me, le yometitiwo me, le xaxawo me le Kristo ŋuti; elabena ne megbɔdzɔ la, ekema mesẽa ŋu.


Mikpɔ Masɔmasɔwo Gbɔ Le Lɔlɔ̃ Me | Nusɔsrɔ̃\nGBE BUBU Afrikaans Aukan Baoule Batak (Karo) Batak (Toba) Biak Bislama Cakchiquel Cambodian Chitonga Chokwe Chol Cibemba Cinyanja Dangme Drehu Eŋlisi Eʋegbe Fon Franse Ga Garifuna Greenlandic Haitian Creole Hmong (Ɣi) Iban Italian Javanese Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tzeltal Umbundu Uruund Venda Wallisian Wayuunaiki Welsh Xhosa Zulu\n“Minɔ ŋutifafa me kple mia nɔewo.”—MARKO 9:50.\nHADZIDZI: 39, 77\nYesu ƒe nuxlɔ̃ame kae akpe ɖe mía ŋu míakpɔ masɔmasɔwo gbɔ le lɔlɔ̃ me?\nNya kawoe Kristotɔ ate ŋu abia eɖokui ne ele ale si wòakpɔ eya kple nɔviwo dome nyawo gbɔe ŋu bum?\nAleke afɔɖeɖe etɔ̃ siwo le Mateo 18:15-17 akpe ɖe mía ŋu be míakpɔ masɔmasɔ aɖewo gbɔ?\n1, 2. Nyaʋiʋli kawo ŋue woƒo nu tsoe le Mose Ƒe Agbalẽ Gbãtɔ me, eye nu ka tae wòka mí?\nÐE NÈDE ŋugble le nyaʋiʋli siwo ŋu nya wogblɔ le Biblia me ŋu kpɔa? Le Mose Ƒe Agbalẽ Gbãtɔ me la, míese be Kain wu Abel (1 Mose 4:3-8); Lamek wu ɖekakpui aɖe si wòbe eƒo ye (1 Mose 4:23); dzre ɖo Abraham ƒe lãkplɔviwo kple Lot ƒe lãkplɔviwo dome (1 Mose 13:5-7); Hagar megabua eƒe aƒenɔ Sara ɖe ɖeke me o, eye Sara trɔ eƒe dzikua kɔ ɖe Abraham dzi (1 Mose 16:3-6); Ismael kɔ eƒe asi dzi ɖe ame sia ame ŋu, eye ame sia ame kɔ asi dzi ɖe eya hã ŋu.—1 Mose 16:12.\n2 Nu ka tae woƒo nu tso nyaʋiʋli siawo ŋu le Biblia me? Elabena míate ŋu asrɔ̃ nu tso kuxi siwo me ame madeblibo siawo to la me. Míawo hã míede blibo o, eya ta ne míeɖo nɔnɔme mawo tɔgbi me la, míate ŋu asrɔ̃ kpɔɖeŋu nyui siwo le Biblia me ahatsri gbegblẽawo. (Romatɔwo 15:4) Esia akpe ɖe mía ŋu míanya ale si míanɔ anyi kple amewo le ŋutifafa me.\n3. Nu kawo mee míadzro le nyati sia me?\n3 Le nyati sia me la, míasrɔ̃ nu si tae wòle vevie be míakpɔ masɔmasɔwo gbɔ kaba kple ale si míate ŋu awɔ esiae. Eye míakpɔ Biblia ƒe mɔfiame vevi aɖewo siwo akpe ɖe mía ŋu míadzra mía kple amewo dome ɖo ale be mía kple Yehowa dome nanɔ nyuie.\nNU SI TAE WÒLE BE MAWU SUBƆLAWO NAKPƆ MASƆMASƆWO GBƆ\n4. Nɔnɔme kae le ame akpa gãtɔ si le xexea me, eye nu kae esia he vɛ?\n4 Satana koŋ gbɔe wòtso be ɖekawɔwɔ mele amewo dome o. Nu ka tae míegblɔe alea? Satana gblɔ le Eden-bɔa me be ele be amegbetɔ ɖe sia ɖe natso nya me le nyui kple vɔ̃ ŋu na eɖokui, eye mehiã be woanɔ Mawu ƒe kpɔkplɔ te o. (1 Mose 3:1-5) Gake nu siwo le dzɔdzɔm le xexea me ɖee fia be nu nyui aɖeke medo tso esia me o. Ame geɖe susu be yewokpɔ mɔ atso nya me le nyui kple vɔ̃ ŋu na yewo ɖokui. Esia na wova zu dadalawo, ɖokuitɔdilawo kple ŋuklẽlawo, eye metsɔa fu le lãme na wo ne woƒe nuwɔnawo le nu gblẽm le ame bubuwo ŋu o. Nɔnɔme siawoe na dzrehehewo bɔ ɖe xexea me. Biblia gblɔ be ne míedoa dziku kabakaba la, esia ade dzre mía kple amewo dome eye wòana míada vo geɖe.—Lododowo 29:22.\n5. Nu kae Yesu fia eƒe nusrɔ̃lawo be woawɔ atsɔ axe mɔ na masɔmasɔwo?\n5 Le Yesu ƒe Todzimawunyaa me la, efia eƒe nusrɔ̃lawo be woawɔ ŋutifafa kaba atsɔ axe mɔ na masɔmasɔwo, ne edze abe esia wɔwɔ made wo dzi o ene gɔ̃ hã. Le kpɔɖeŋu me, egblɔ na wo be woafa tu, woanye ŋutifafalɔ̃lawo, woadzudzɔ dɔmedzoedodo, woakpɔ masɔmasɔwo gbɔ kaba, eye woalɔ̃ woƒe futɔwo.—Mateo 5:5, 9, 22, 25, 44.\n6, 7. (a) Nu ka tae wòle vevie be míakpɔ masɔmasɔwo gbɔ kaba? (b) Nya kawoe wòle be Yehowa ƒe amewo katã nabia wo ɖokuiwo?\n6 Gbedodoɖa na Yehowa, gbeƒãɖeɖe kple kpekpeawo dede nye míaƒe subɔsubɔ ƒe akpa aɖe. Eya ta ne míegbe ŋutifafawɔwɔ la, míaƒe subɔsubɔ anye dzodzro, madze Yehowa ŋu o. (Marko 11:25) Ele be míatsɔ amewo ƒe vodadawo ake wo hafi míanye Yehowa xɔlɔ̃wo.—Xlẽ Luka 11:4; Efesotɔwo 4:32.\nÐe nètsɔa amewo ƒe vodadawo kea wo kaba?\n7 Yehowa di tso esubɔlawo katã si be woalɔ̃ tsɔtsɔke eye woalé nɔvisi. Bia ɖokuiwò be: ‘Ðe metsɔa amewo ƒe vodadawo kea wo kaba? Ðe nɔviwo dome nɔnɔ dzɔa dzi nama?’ Ne èkpɔe be esesẽna na ye be yeatsɔ ake amewo la, ke do gbe ɖa ɖokuibɔbɔtɔe nàbia Yehowa be wòakpe ɖe ŋuwò nàlɔ̃ tsɔtsɔke. Mía Fofo si le dziƒo asee ahaɖo eŋu na wò.—1 Yohanes 5:14, 15.\nÐE NÀŊE AÐABA AƑU VODADA AÐEWO DZIA?\n8, 9. Nu kae wòle be míawɔ ne ame aɖe da vo ɖe mía ŋu?\n8 Mía dometɔ aɖeke mede blibo o, eya ta míate ŋu akpɔ mɔ be amewo agblɔ nya aɖe alo awɔ nane si aku dzi na mí. (Nyagblɔla 7:20; Mateo 18:7) Ne edzɔ alea la, nu kae nàwɔ? Míate ŋu asrɔ̃ nu vevi aɖe tso nuteƒekpɔkpɔ sia me: Nɔvinyɔnu aɖe do gbe na nɔviŋutsu eve aɖewo. Ale si nɔvinyɔnua do gbea na wo la medze nɔviŋutsuawo dometɔ ɖeka ŋu kura o, eya ta edo dziku eye wòte nɔvinyɔnua ŋu nya gbegblẽwo gbɔgblɔ na nɔviŋutsu evelia. Gake nɔviŋutsu evelia ɖo ŋku edzi nɛ be nɔvinyɔnua le Yehowa subɔm nuteƒewɔwɔtɔe ƒe 40 sɔŋ togbɔ be ele nɔnɔme sesẽ geɖewo me tom hã. Eka ɖe edzi nɛ be menye ɖe nɔvinyɔnua ɖoe be yeawɔ nu wòavee o. Nɔviŋutsu si bi dzi la bu nyaa ŋu, eye wògblɔ be, “Nyateƒee nèto.” Esia na wòɖe asi le nyaa ŋu.\n9 Nu kae nèsrɔ̃ tso nuteƒekpɔkpɔ sia me? Ne ame aɖe wɔ nu wòve wò la, aleke nàwɔ nui? Ne lɔlɔ̃ le asiwò vavã la, àlɔ̃ atsɔ ake. (Xlẽ Lododowo 10:12; 1 Petro 4:8.) Edzea Yehowa ŋu ŋutɔ ne míetiae be ‘míaŋe aɖaba aƒu agɔdzedze dzi.’ (Lododowo 19:11; Nyagblɔla 7:9) Eya ta tso fifia ne ame aɖe gblɔ nya aɖe alo wɔ nane wòve wò la, bia ɖokuiwò be: ‘Ðe manyo be maŋe aɖaba aƒu edzi oa? Ðe wòle be mayi edzi anɔ nya sia ŋu buma?’\n10. (a) Ŋusẽ kae amewo ƒe nyawo kpɔ ɖe nɔvinyɔnu aɖe dzi gbã? (b) Aleke Ŋɔŋlɔawo kpe ɖe eŋu wòlé eɖokui?\n10 Menɔa bɔbɔe ɣesiaɣi be míaŋe aɖaba aƒu amewo ƒe nya veamewo dzi o. De ŋugble le nɔvinyɔnu gbe sia gbe mɔɖela aɖe si míayɔ be Lucy ŋu kpɔ. Hamea me tɔ aɖewo nɔa gbɔgblɔm le eŋu be mebi ɖe gbeƒãɖeɖe me o eye mewɔa ɣeyiɣia ŋu dɔ nyuie hã o. Esia ɖe fu nɛ vevie, gake ete ɖe nɔvi tsitsi aɖewo ŋu be woakpe ɖe ye ŋu. Ðe esia ɖe vi nɛa? Ɛ̃, egblɔ be: “Wozã Biblia tsɔ kpe ɖe ŋunye be madzudzɔ amewo ƒe nyawo ŋu bubu fũu akpa, ne matsɔ susu aɖo Yehowa ŋu boŋ.” Mateo 6:1-4 (xlẽe) me nyawo de dzi ƒo na nɔvinyɔnua ŋutɔ. Mawunyakpukpui mawo ɖo ŋku edzi nɛ be dzidzɔdodo na Yehowa ƒe dzie nye nu vevitɔ. Esia na wòtiae be yeaŋe aɖaba aƒu nya veameawo dzi. Fifia ne amewo le nya mawo tɔgbi gblɔm tso eƒe subɔsubɔdɔa ŋu la, medoa dziku o, elabe enyae be yeƒe agbagbadzedzewo dzea Yehowa ŋu.\nNE MÀTE ŊU AŊE AÐABA AƑU VODADA AÐE DZI O\n11, 12. (a) Nu kae wòle be nàwɔ ne èkpɔe be “nya aɖe le nɔviwò si ɖe ŋuwò”? (b) Nu kae nèsrɔ̃ tso ale si Abraham kpɔ masɔmasɔ aɖe gbɔe me? (Kpɔ nɔnɔmetata si le nyati sia ƒe gɔmedzedze.)\n11 “Mí katã míedaa vo zi geɖe.” (Yakobo 3:2) Eya ta tsɔe be èsee be wò nyagbɔgblɔ alo nuwɔna aɖe te ɖe nɔvi aɖe dzi. Nu kae nàwɔ? Yesu gblɔ be: “Ne ètsɔ wò nunana va vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, gblẽ wò nunana la ɖe afi ma le vɔsamlekpuia ŋgɔ, eye nàdzo ayi. Wɔ ŋutifafa kple nɔviwòa gbã, eye ne ètrɔ gbɔ la, nàtsɔ wò nunana la ana.” (Mateo 5:23, 24) Eya ta yi nɔviwòa gbɔ miagblɔe. Yi kple taɖodzinu be miawɔ ŋutifafa. Lɔ̃ ɖe wò vodada dzi eye mègabu fɔ nɔvia o. Ŋutifafawɔwɔ kple mía nɔviwoe nye nu vevitɔ.\nYi kple taɖodzinu be miawɔ ŋutifafa\n12 Biblia fia ale si Mawu subɔlawo awɔ ŋutifafa kple wo nɔewo ne ʋiʋli ɖo wo dome la mí. Le kpɔɖeŋu me, esi alẽwo kple nyiwo va sɔ gbɔ ɖe Abraham kple eƒe tɔɖiyɔvi Lot si la, dzre dzɔ ɖe woƒe lãkplɔviwo dome le esi anyigba la mede wo nu o ta. Esi Abraham di ŋutifafa ta la, ena Lot tia anyigbaa ƒe akpa si dze eŋu. (1 Mose 13:1, 2, 5-9) Kpɔɖeŋu nyui kae nye esi! Anyigba dama aɖe to Abraham ŋu ya, gake ɖe dɔmenyonyo alea gblẽ nu le eŋua? Kura o! Le nudzɔdzɔ ma megbe kpuie la, Yehowa do ŋugbe na Abraham be yeayrae geɖe. (1 Mose 13:14-17) Nu kae míesrɔ̃ tso esia me? Ne masɔmasɔwo gbɔ kpɔkpɔ le lɔlɔ̃ me abia be nanewo nabu na mí gɔ̃ hã la, Yehowa ayra mí geɖe wu. —Kpɔ dzesidenya la.\n13. Aleke takpekpedɔwɔƒe dzikpɔla aɖe wɔ nui esi nɔvi aɖe da gbe ɖe egbɔ, eye nu kae nèsrɔ̃ tso eƒe kpɔɖeŋu nyuia me?\n13 De ŋugble le egbegbe kpɔɖeŋu sia ŋu kpɔ: Takpekpedɔwɔƒe dzikpɔla aɖe ƒo ka na nɔviŋutsu aɖe hebiae ne ate ŋu ava kpe asi ɖe dɔa ŋu. Nɔviŋutsua da gbe ɖe egbɔ eye wòtsi telefon la. Nu ka tae? Elabe takpekpedɔwɔƒe ma dzikpɔla xoxoa wɔ nane si kpɔtɔ le dzi kum nɛ. Dɔdzikpɔla yeyea medo dziku o, gake megblẽ nyaa ɖi nenema hã o. Le gaƒoƒo ɖeka megbe la, egaƒo ka na nɔviŋutsua ake eye wògblɔ nɛ be anyo be yewoado go. Nɔviŋutsu eveawo do go le Fiaɖuƒe Akpata me le kwasiɖa si kplɔe ɖo me, eye esi wodo gbe ɖa na Yehowa vɔ la, woɖo dze abe gaƒoƒo ɖeka ene. Nɔviŋutsua gblɔ nu si dɔdzikpɔla xoxoa wɔ ɖe eŋu. Dɔdzikpɔla yeyea ɖo to se eƒe nyawo katã veveseɖeamenutɔe, eye wodzro mawunyakpukpui aɖewo me. Esia na nɔviŋutsu eve siawo kpɔ nyaa gbɔ le ŋutifafa me eye wowɔ dɔ aduadu le takpekpea me. Edzɔ dzi na nɔviŋutsua be dɔdzikpɔla yeyea ƒo nu na ye le tufafa me.\nƔEKAƔIE NÀDI HAMEMETSITSIWO ƑE KPEKPEÐEŊU?\n14, 15. (a) Ɣekaɣie wòle be míawɔ ɖe mɔfiame siwo le Mateo 18:15-17 dzi? (b) Afɔ etɔ̃ kawoe Yesu gblɔ be míaɖe, eye nu kae wòle be wòanye míaƒe taɖodzinu le wo me?\n14 Zi geɖe la, Kristotɔwo ate ŋu akpɔ wo kple wo nɔviwo dome nyawo gbɔ le woawo ɖeɖe ko dome, eye aleae wòle be woawɔe hã. Gake ɣeaɖewoɣi la, nɔnɔme aɖewo biana be míawɔ ɖe mɔfiame si le Mateo 18:15-17 dzi. (Xlẽe.) “Nu vɔ̃” si Yesu yɔ le afi sia mefia nya suesue siwo tea ŋu ɖoa Kristotɔwo dome o. Nu ka tae míegblɔe alea? Yesu gblɔ be ne nu vɔ̃ wɔlaa gbe dzimetɔtrɔ eye meɖo to nɔvia o, meɖo to ɖasefowo o, eye meɖo to hamemetsitsiwo hã o la, ekema woabui “abe dukɔwo me tɔ kple adzɔxɔla ene.” Esia fia be woaɖee le hamea me. “Nu vɔ̃” si Yesu wɔnɛ le afi sia ƒe ɖewoe nye ametafatafa kple ameŋugbegblẽ. Gake nu vɔ̃wo abe ahasiwɔwɔ, ŋutsu kple ŋutsu alo nyɔnu kple nyɔnu ƒe dɔdɔ, xɔsegbegbe, alo trɔ̃subɔsubɔ ene mele eme o, elabe hamemetsitsiwo koe wòle be woakpɔ nu vɔ̃ siawo gbɔ.\nAte ŋu ahiã be nàyi nɔviwòa gbɔ zi geɖe ale be miawɔ ŋutifafa (Kpɔ memama 15)\n15 Míelɔ̃ mía nɔviwo, eye esia tae Yesu ɖo aɖaŋu mawo na mí be yeafia ale si míakpe ɖe wo ŋui la mí. (Mateo 18:12-14) Aleke nàwɔ ɖe eƒe mɔfiamea dzii? (1) Ele be wò ɖeɖe nàdze agbagba ayi egbɔ ne miawɔ ŋutifafa. Ate ŋu ahiã be nàyi egbɔ zi gbɔ zi geɖe. Nu kae nàwɔ ne èwɔ esia gake miete ŋu wɔ ŋutifafa o? (2) Ele be nàkplɔ nɔvi bubu si nya nu tso nyaa ŋu, alo nɔvi si ate ŋu ade dzesii ne ŋkubiãnyae wònye nyateƒe ne miayi egbɔ. Ne miekpɔ nyaa gbɔ la, “ekema èɖe nɔviwò.” Gake ne èɖe afɔ siawo heƒo nu kple nɔvia zi geɖe, evɔ miete ŋu wɔ ŋutifafa o ko hafi (3) nàgblɔe na hamemetsitsiwo.\n16. Nu ka tae míate ŋu agblɔ be Yesu ƒe mɔfiamea nye mɔ nyuitɔ si dzi míato akpɔ masɔmasɔwo gbɔ le lɔlɔ̃ me?\n16 Enyo ŋutɔ be menye ɣesiaɣie wòhiãna be míaɖe afɔ etɔ̃ siwo woyɔ le Mateo 18:15-17 la katã o. Nu ka tae míegblɔe alea? Elabena edzɔna enuenu be nu vɔ̃ wɔlaa dea dzesi eƒe vodada eye wòɖɔa nɔnɔmea ɖo, ale be mahiã be woaɖee le hamea me o. Ele be ame si dzi wòdze agɔa le la hã nalɔ̃ faa atsɔ akee be ŋutifafa nava. Eya ta Yesu ƒe nyawo na wòdze ƒãa be mele be míatsɔ dzitsitsi atsɔ nya siwo gbɔ míawo ŋutɔ míate ŋu akpɔ hafi la ayi na hamemetsitsiwo o. Negbe ɖe míeɖe afɔ eve gbãtɔawo wòglo, eye kpeɖodzi li be agɔdzedzea nye ŋkubiãnya hafi.\n17. Yayra kawoe míakpɔ ne ‘míedia ŋutifafa’?\n17 Esi blibomademade ɖo mí abe axɔ̃ ene ta la, míadze agɔ le mía nɔviwo dzi ɣeaɖewoɣi kokoko. Nusrɔ̃la Yakobo gblɔ be: “Ne ame aɖe meda vo le nuƒoƒo me o la, enye ame deblibo si ate ŋu ade ga eƒe ŋutilã bliboa hã.” (Yakobo 3:2) Be míakpɔ masɔmasɔwo gbɔ la, ele be míadze agbagba ɖe sia ɖe be ‘míadi ŋutifafa ahati eyome.’ (Psalmo 34:14) Ne míele ŋutifafa me kple mía nɔviwo la, míazu xɔlɔ̃ nyuiwo, eye ɖekawɔwɔ anɔ mía dome. (Psalmo 133:1-3) Ƒo wo katã ta la, mía kple Yehowa, “Mawu si naa ŋutifafa,” dome anɔ nyuie. (Romatɔwo 15:33) Yayra siawo katã asu mía si ne míekpɔa masɔmasɔwo gbɔ le lɔlɔ̃ me.\n^  (memama 12) Ame bubu siwo kpɔ masɔmasɔwo gbɔ le lɔlɔ̃ mee nye: Yakob, ewɔ ŋutifafa kple Esau (1 Mose 27:41-45; 33:1-11); Yosef, ewɔ ŋutifafa kple nɔviawo (1 Mose 45:1-15); kple Gideon, ewɔ ŋutifafa kple Efrayimtɔwo (Ʋɔnudrɔ̃lawo 8:1-3). Ðewohĩ wò susu yi Biblia me kpɔɖeŋu bubuwo dzi.\nAmetafatafa: Efia be woaɖoe koŋ awɔ ayemenu alo able ame nu be wòaɖe asi le nu xɔasi aɖe alo nu si nye etɔ le se nu la ŋu\nAmeŋugbegblẽ: Efia be woagblɔ nya vɔ̃wo alo aʋatsonyawo atsɔ agblẽ ŋkɔ nyui si le ame ŋu alo atsɔ aɖe bubu le eŋu


Srɔ̃ Mawu Ƒe Lɔlɔ̃, Dɔmenyonyo Kple Nunya\n“Mizu Mawu srɔ̃lawo abe via lɔlɔ̃awo ene.”—EFESOTƆWO 5:1.\nAleke Yesu srɔ̃ Yehowa ƒe nɔnɔme nyuiwo?\nAleke míasrɔ̃ Yehowa ƒe nɔnɔme nyui siwo dome lɔlɔ̃ hã le?\nNu ka tae wòle be míakpɔ nyuie le nu siwo ŋu míebuna ŋu?\n1. Ŋutete kae ate ŋu akpe ɖe mía ŋu míasrɔ̃ Yehowa?\nESI Yehowa wɔ mí la, ede ŋutete mía me be míase amewo ƒe seselelãmewo gɔme, nenye be míawo ŋutɔ míeto nɔnɔme mawo me kpɔ o gɔ̃ hã. (Xlẽ Efesotɔwo 5:1, 2.) Aleke ŋutete sia ate ŋu akpe ɖe mía ŋu míasrɔ̃ Yehowa? Eye nu ka tae wòle be míakpɔ nyuie le ale si míezãnɛ ŋu?\n2. Ne míele fu kpem la, aleke Yehowa sena le eɖokui me?\n2 Yehowa do ŋugbe na mí be eteƒe madidi o, fukpekpe aɖeke maganɔ anyi o. Amesiaminawo kple ‘alẽ bubuawo’ siaa ate ŋu akpɔ mɔ be yewoava nɔ agbe tegbee, le dziƒo loo alo le anyigba dzi. (Yohanes 10:16; 17:3; 1 Korintotɔwo 15:53) Gake Yehowa sea vevesese si me míetona ne nya vɔ̃ dzɔ ɖe mía dzi egbea la gɔme. Le blema la, ete ɖe Yehowa dzi ŋutɔ esi eƒe amewo nɔ fu kpem le Egipte. “Eya hã se veve.” (Yesaya 63:9) Emegbe esi eƒe amewo gbugbɔ nɔ gbedoxɔa tum eye wonɔ vɔvɔ̃m na woƒe futɔwo la, Yehowa se woƒe seselelãmea gɔme. Egblɔ na wo be: “Ame si ka asi mia ŋu la ka asi nye gadaglamakui ŋu.” (Zakariya 2:8) Ale si vidada lɔ̃a via vevie la, nenemae Yehowa lɔ̃a esubɔlawo vevie, eye wòdina be yeakpe ɖe wo ŋuti. (Yesaya 49:15) Ne míetsɔa mía ɖokui ɖoa amewo teƒe hedzea agbagba be míase ale si wole sesem le wo ɖokui me gɔme la, ekema míele Yehowa ƒe lɔlɔ̃ srɔ̃m.—Psalmo 103:13, 14.\nYESU SRƆ̃ YEHOWA EYE WÒLƆ̃ AMEWO\n3. Aleke Yesu se le eɖokui me esi amewo nɔ fu kpem?\n3 Yesu se amewo ƒe fukpekpewo gɔme na wo togbɔ be eya ŋutɔ meto nɔnɔme mawo me kpɔ o hã. Le kpɔɖeŋu me, enyae be agbea nɔ sesẽm na ame geɖe. Woƒe hakplɔlawo nɔ wo blem eye wode se gbogbo aɖewo siwo metso Mawu gbɔ o la na wo. Amewo vɔ̃na na kplɔla siawo. (Mateo 23:4; Marko 7:1-5; Yohanes 7:13) Togbɔ be Yesu ya mevɔ̃ na hakplɔla siawo o eye mexɔ woƒe alakpanyawo dzi se o hã la, ese nu si tae ameawo nɔ vɔvɔ̃m ɖo la gɔme na wo. Ete ɖe Yesu dzi ŋutɔ esi wòkpɔ ale si wole fu wɔm wo. Xɔnametɔ aɖeke mele wo si o, abe “alẽ siwo nu kplɔla mele o la ene.” (Mateo 9:36) Esi Yesu srɔ̃ Fofoa ta la, eya hã nye “nublanuikpɔla kple veveseɖeamenula,” eye wòlɔ̃ amewo.—Psalmo 103:8.\n4. Esi Yesu kpɔ ale si amewo nɔ fu kpem la, nu kae wòwɔ?\n4 Esi Yesu kpɔ ale si gbegbe amewo nɔ fu kpem la, lɔlɔ̃ ʋãe wòkpe ɖe wo ŋu. Ewɔ nu abe Fofoa ene. Le kpɔɖeŋu me, gbe ɖeka esi Yesu ƒe apostolowo yi ɖaɖe gbeƒã le teƒe didi aɖe la, ɖeɖi te wo ŋu vevie, eye wòhiã be woawo ɖeɖe woayi teƒe aɖe aɖaɖi ɖe eme. Kaka woaɖi go la, Yesu kpɔ be ameha gbogbo aɖewo va le yewo lalam le afi ma. Ekpɔe be ameawo hiã kpekpeɖeŋu, eya ta ede “asi nu geɖewo fiafia me wo.”—Marko 6:30, 31, 34.\nLƆ̃ AMEWO ABE YEHOWA KE ENE\n5, 6. Nu kae míawɔ nenye be míedi be míalɔ̃ amewo abe Yehowa ke ene? Gblɔ eƒe kpɔɖeŋu. (Kpɔ nɔnɔmetata si le nyati sia ƒe gɔmedzedze.)\n5 Nu kae míawɔ nenye be míedi be míalɔ̃ amewo abe Yehowa ke ene? Bu nɔviŋutsu sɔhɛ aɖe si ŋkɔe nye Alan ƒe kpɔɖeŋua ŋu kpɔ. Ele nɔviŋutsu tsitsi aɖe si megale nu kpɔm nyuie o eye azɔli hã menya le zɔzɔm nɛ o la ŋu bum. Alan de ŋugble le Yesu ƒe nya siawo ŋu be: “Ale si ko miedina be amewo nawɔ na mi la, miwɔ nenema ke na wo.” (Luka 6:31) Eya ta Alan bia eɖokui be, ‘Nu kae medina be amewo nawɔ nam?’ Eɖo eŋu na eɖokui be, ‘Medina vevie be amewo naƒo bɔl kplim!’ Gake nɔviŋutsu tsitsi sia mate ŋu aƒu du alo aƒo bɔl o. Eya ta nya si wòle be Alan nabia eɖokui ye nye, ‘Ne nyee nye nɔviŋutsu ma la, nu kae madi be amewo nawɔ nam?’\n6 Togbɔ be sɔhɛ ko Alan kpɔtɔ nye hã la, edze agbagba be yeabu ale si yease le ye ɖokui me ne ɖe yetsi ku amegã ŋu. Eya ta etena ɖe nɔvi tsitsia ŋu heɖoa toe nyuie ne ele nu ƒom. Esia na wòva kpɔe be esesẽna na nɔvi tsitsia be wòaxlẽ Biblia alo aɖe gbeƒã tso aƒe me yi aƒe me. Fifia Alan va kpɔ ale si wòate ŋu akpe ɖe nɔvi tsitsia ŋu eye wòdi be yeawɔ nu sia nu si yeate ŋui nɛ. Ne míesea amewo ƒe seselelãmewo gɔme eye míeɖea lɔlɔ̃ fiaa wo la, ekema míeɖi Yehowa.—1 Korintotɔwo 12:26.\nNyo dɔme abe Yehowa ke ene (Kpɔ memama 7)\n7. Aleke míawɔ ase nu siwo me tom mía nɔviwo le la gɔme?\n7 Menɔa bɔbɔe ɣesiaɣi be míase nu siwo me tom amewo le la gɔme o, vevietɔ ne míawo ŋutɔ míeto nɔnɔme mawo me kpɔ o. Le kpɔɖeŋu me, mía nɔvi geɖe le veve sem le dɔléle, afɔku, alo tsitsi ta. Nɔvi aɖewo hã le fu kpem vevie le blanuiléle, dzimaɖitsitsi si gbɔ eme, alo le esi wowɔ fu wo va yi ta. Nɔvi bubu aɖewo hã nye dzilaɖekɛwo, alo woƒe ƒometɔwo menye Yehowa subɔlawo o. Kuxi le ame sia ame ŋu, eye ame sia ame kple etɔe. Gake míedi be míalɔ̃ amewo ahakpe ɖe wo ŋu. Ke nu kae míawɔ? Kpekpeɖeŋu si ame sia ame hiã la to vovo. Eya ta ne míeɖoa to amea nyuie hedzea agbagba be míase ale si wòle sesem le eɖokui me gɔme la, míanya kpekpeɖeŋu nyuitɔ si míanae. Ðewohĩ míate ŋu aɖo ŋku ale si Yehowa sena le eɖokui me le fu si kpem wòle ŋu la dzi nɛ. Alo míate ŋu akpe ɖe eŋu le mɔ bubuwo nu. Esia wɔwɔ afia be míele Yehowa srɔ̃m.—Xlẽ Romatɔwo 12:15; 1 Petro 3:8.\nNYO DƆME ABE YEHOWA KE ENE\n8. Nu kae kpe ɖe Yesu ŋu wònyo dɔme na amewo?\n8 Yehowa nyoa dɔme na amewo katã. (Luka 6:35) Eye Yesu ɖi Fofoa. Nu kae kpe ɖe Yesu ŋu wònyo dɔme na amewo esime wònɔ anyigba dzi? Ebua ale si amewo ase le wo ɖokuiwo me le nya si wòagblɔ alo nu si wòawɔ ŋu la ŋuti. Le kpɔɖeŋu me, nyɔnu aɖe si wɔ nu vɔ̃ geɖe la va Yesu gbɔ. Nyɔnua nɔ avi fam vevie eye eƒe aɖatsiwo nɔ kɔkɔm ɖe Yesu ƒe afɔwo ŋu. Yesu kpɔe be nyɔnua se veve ŋutɔ ɖe agbe si wònɔ va yi ta, eye wòtrɔ dzi me. Yesu de dzesii be ne yemenyo dɔme na nyɔnua o la, ase veve wòatso eme. Eya ta ekafu nyɔnua ɖe nɔnɔme nyui si wòɖe fia la ta, eye wòtsɔ eƒe nu vɔ̃wo kee. Eyome Yesu ƒo nu na Farisitɔ si mekpɔ dzidzɔ ɖe nu si wòwɔ na nyɔnua ŋu o la hã tufafatɔe.—Luka 7:36-48.\nHafi míatso nya me awɔ nane la, ele be míabu ŋusẽ si wòate ŋu akpɔ ɖe míawo ŋutɔ alo ame bubuwo dzi ŋu\n9. Nu kae akpe ɖe mía ŋu míanyo dɔme abe Yehowa ke ene? Gblɔ eƒe kpɔɖeŋu.\n9 Aleke míate ŋu anyo dɔme na amewo abe Yehowa ke ene? Ehiã be míabu nuwo ŋu nyuie hafi aƒo nu alo awɔ nu ale be míafa tu na amewo eye míagawɔ nu si ate ɖe wo dzi o. Paulo gblɔ be “mele be [Kristotɔ] nawɔ dzre o, ke boŋ wòafa tu na amewo katã.” (2 Timoteo 2:24) Le kpɔɖeŋu me, bu ale si nàte ŋu anyo dɔme le nɔnɔme siwo gbɔna me ŋu kpɔ: Ne wò dɔmemegã mele eƒe dɔ wɔm nyuie o la, nu kae nàwɔ? Ne nɔvi aɖe si megava kpekpe kpɔ o ɣleti geɖee nye esia la va Fiaɖuƒe Akpataa me la, nya kae nàgblɔ nɛ? Ne èle gbeƒã ɖem eye ame aɖe gblɔ be vovo mele ye ŋu yeaɖo to wò o la, aleke nàte ŋu afa tu nɛ? Ne srɔ̃wò bia wò nu si tae mègblɔ ɖoɖo aɖe si nèwɔ la nɛ do ŋgɔ o la, ɖe nàƒo nu nɛ tufafatɔea? Ele be míakpɔ ale si amewo ase le wo ɖokui me, kple dɔ si míaƒe nyawo awɔ ɖe wo dzi la le susu me. Ekema míanya nya si míagblɔ kple nu si míawɔ be míanyo dɔme abe Yehowa ke ene.—Xlẽ Lododowo 15:28.\nSRƆ̃ YEHOWA NE NÀDZE NUNYA\n10, 11. Aleke míasrɔ̃ Yehowa ahadze nunya? Gblɔ eƒe kpɔɖeŋu.\n10 Yehowa dze nunya eteƒe mekɔ o, eye ate ŋu atiae be yeakpɔ nu siwo adzɔ le etsɔme. Togbɔ be míawo ya míenya etsɔme o hã la, míate ŋu adze nunya. Le mɔ ka nu? Hafi míatso nya me awɔ nane la, ele be míabu ŋusẽ si wòate ŋu akpɔ ɖe míawo ŋutɔ alo ame bubuwo dzi ŋu. Mele be míanɔ abe Israel-viwo ene o. Womebu nu si ate ŋu adzɔ ɖe wo dzi ne wogbe toɖoɖo Yehowa ŋu o. Eye womebu ƒomedodo si le wo kplii dome kple nu siwo katã wòwɔ na wo hã ŋu o. Mose de dzesi esia, eya ta enya be Israel-viwo le nu gbegblẽ wɔ ge. Egblɔ be: “Wonye dukɔ si si tagbɔ mele o, eye womesea nu gɔme o. Ðe wònye nunyalawoe wonye la, anye ne wode ŋugble le esia ŋu! Anye ne wobu nu si ava dzɔ ɖe wo dzi la ŋu.”—5 Mose 31:29, 30; 32:28, 29.\n11 Le kpɔɖeŋu me, ele be nàde dzesii be ne srɔ̃ɖeŋugbedodo le wò kple nɔvi aɖe dome la, wò seselelãme kple gbɔdɔdɔ ƒe dzodzrowo nu asẽ ɖe edzi. Eya ta migawɔ naneke si agblẽ nu le ƒomedodo si le mi kple Yehowa dome ŋu gbeɖe o! Ðe ema teƒe la, midze nunya eye miƒo asa na afɔku. Kpɔ aɖaŋu nyui si Yehowa ɖo ɖa: “Aɖaŋudzela kpɔa afɔku gbɔna eye wòɣlaa eɖokui, ke ame makpɔnuteƒe yina ɖadea ta eme, eye wòkpɔa emetsonua.”—Lododowo 22:3.\nKPƆ NYUIE LE NU SIWO ŊU NÈBUNA ŊU\n12. Aleke nu siwo ŋu míebuna ate ŋu agblẽ nu le mía ŋu?\n12 Nunyala léa ŋku ɖe nu si ŋu wòbuna ŋu. Nu siwo ŋu míebuna ate ŋu aɖe vi na mí alo agblẽ nu le mía ŋu, abe ale si ko wòle le dzo gome ene. Ne míeɖɔ ŋu ɖo le dzo ŋu la, míate ŋu azãe atsɔ aɖa nu. Gake ne míekpɔ nyuie o la, dzo ate ŋu abi míaƒe aƒe eye míawo ŋutɔ hã míatsi eme gɔ̃ hã. Alea wòle le nu siwo ŋu míebuna hã gome. Ne míebua nu siwo míesrɔ̃ tso Yehowa ŋu ŋuti la, aɖe vi na mí. Gake ne míenɔa gbɔdɔdɔ manɔsenu alo vivi si míase ne míeƒo mía ɖokui ɖe agbe baɖa nɔnɔ me ŋu bum ɣesiaɣi la, adzro mí ale gbegbe be míakpɔ gome le eme. Esia ate ŋu agblẽ xɔlɔ̃wɔwɔ si le mía kple Yehowa dome la me.—Xlẽ Yakobo 1:14, 15.\n13. Nu ka susum Xawa nɔ ku ɖe eƒe agbe ŋu?\n13 Míate ŋu asrɔ̃ nu tso nu si dzɔ ɖe nyɔnu gbãtɔ Xawa dzi la me. Yehowa de se na Adam kple Xawa be woagaɖu “sidzedze nyui kple vɔ̃ ƒe atia” ƒe tsetse aɖeke o. (1 Mose 2:16, 17) Gake Satana gblɔ na Xawa be: “Miele kuku ge akpɔ o. Elabena Mawu nyae be gbe si gbe miaɖu eƒe ɖe la, miaƒe ŋkuwo aʋu, eye mianɔ abe Mawu ene, anya nyui kple vɔ̃.” Xawa kpɔ ale si nuwo anyo nɛ le agbe me nenye be eya ŋutɔ ate ŋu atso nya me le nyui kple vɔ̃ ŋu na eɖokui la le susu me. Eyi edzi nɔ esia ŋu bum si na wòva “kpɔ be ati la nyo na ɖuɖu, eye ekpɔkpɔ dzroa ame.” Nu kae do tso eme? Egbe “eƒe tsetse la ƒe ɖe heɖu. Emegbe esi srɔ̃a va egbɔ la, ena ɖe eya hã wòɖu.” (1 Mose 3:1-6) Esia na “nu vɔ̃ va xexea me, eye to nu vɔ̃ me ku la va.” (Romatɔwo 5:12) Mele be Xawa nayi edzi anɔ nu vɔ̃ wɔwɔ ŋu bum hafi o!\n14. Aleke Biblia xlɔ̃ nu mí ku ɖe gbɔdɔdɔ manɔsenu ŋu?\n14 Ele eme be menye gbɔdɔdɔ manɔsenu ŋue Xawa ƒe nu vɔ̃a ku ɖo ya o. Ke hã Biblia xlɔ̃ nu mí eme kɔ ƒãa be, míaganɔ vivisese si anɔ gbɔdɔdɔ manɔsenu me ŋu bum o. Yesu gblɔ be: “Ame sia ame si le ŋku lém ɖe nyɔnu ŋu, eye wòdzroe la, ewɔ ahasi kplii xoxo le eƒe dzi me.” (Mateo 5:28) Paulo hã xlɔ̃ nu mí be: “Miganɔ ɖoɖo wɔm ɖe kɔɖiɖi na ŋutilã ƒe nudzodzrowo ŋu o.”—Romatɔwo 13:14.\n15. Kesinɔnu kawo ŋue wòle be míaƒe susu nanɔ, eye nu ka tae?\n15 Biblia gblɔ hã be míana míaƒe susu nanɔ ale si míadze Yehowa ŋu la ŋu, ke menye ale si míawɔ azu kesinɔtɔwo ŋu o. Ne ame aɖe nye gatɔ hã la, eƒe ga mate ŋu akpɔ eta ŋutɔŋutɔ o. (Lododowo 18:11) Yesu gblɔ be anye movidzɔdzɔ ne ame ƒo kesinɔnuwo nu ƒu na eɖokui gake Yehowa subɔsubɔ menye nu vevitɔ nɛ le agbe me o. Si fia be, “menye kesinɔtɔ le Mawu gbɔ o.” (Luka 12:16-21) Ne ‘míeƒo kesinɔnuwo nu ƒu na mía ɖokuiwo ɖe dziƒo’ to nu siwo dzea Yehowa ŋu wɔwɔ me la, míado dzidzɔ na eƒe dzi, eye dzi adzɔ míawo hã. (Mateo 6:20; Lododowo 27:11) Ɛ̃, ƒomedodo nyui me nɔnɔ kple Yehowa xɔ asi wu nu sia nu.\nMÈGATSI DZIMAÐI FŨU O\n16. Nu kae akpe ɖe mía ŋu míadzudzɔ dzimaɖitsitsi?\n16 Ne míedina be míazu kesinɔtɔwo le xexe sia me la, ana míatsi dzimaɖi fũu. (Mateo 6:19) Yesu gblɔ be asesẽ na ame siwo tsia dzimaɖi ɖe gakpɔkpɔ ŋu be woatsɔ Mawu Fiaɖuƒea aɖo nɔƒe gbãtɔ le woƒe agbe me. (Mateo 13:18, 19, 22) Azɔ hã, ame aɖewo tsia dzimaɖi ɣesiaɣi ɖe nya vɔ̃ siwo ate ŋu ava dzɔ ɖe wo dzi la ŋu. Gake ne míetsia dzimaɖi ɣesiaɣi la, míate ŋu adze dɔ alo ale si míexɔ Yehowa dzi se me nagbɔdzɔ gɔ̃ hã. Ðe ema teƒe la, ele be míaka ɖe edzi be Yehowa akpe ɖe mía ŋu. Biblia gblɔ be “Nuxaxa le dzi me ɖe wòtea ame ƒe dzi ɖe anyi, ke nya nyui nana dzi kpɔa dzidzɔ.” (Lododowo 12:25) Eya ta ne ètsi dzi ɖe nane ŋu la, ɖo dze kple Yehowa subɔla aɖe si dze si wò nyuie. Dziwòla, srɔ̃wò alo xɔ̃wò vevi aɖe ate ŋu ade dzi ƒo na wò be nàɖo ŋu ɖe Yehowa ŋu eye wòakpe ɖe ŋuwò be wò dzimaɖitsitsia dzi naɖe akpɔtɔ.\nNe ètsi dzimaɖi la, do gbe ɖa na Yehowa, eye nàɖo ŋku kpekpeɖeŋu si wònana wò la dzi\n17. Aleke Yehowa ate ŋu akpe ɖe mía ŋu ne míetsi dzimaɖi?\n17 Yehowa sea míaƒe seselelãmewo gɔme wu ame bubu ɖe sia ɖe, eye ate ŋu akpe ɖe mía ŋu míaƒe susu nadze akɔ anyi nenye be míetsi dzimaɖi. Paulo gblɔ be: “Migatsi dzimaɖi le naneke ŋuti o, ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo; eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” (Filipitɔwo 4:6, 7) Eya ta ne ètsi dzimaɖi la, ɖo ŋku kpekpeɖeŋu si Yehowa nana wò to nɔviwòwo, hamemetsitsiwo, kluvi nuteƒewɔla la, mawudɔlawo kple Yesu dzi la dzi ale be wò kplii ƒe xɔlɔ̃wɔwɔa me nasẽ.\n18. Aleke nuwo kpɔkpɔ le susu me ƒe ŋutetea ɖea vi na mí?\n18 Abe ale si míekpɔe ene la, míesrɔ̃a Yehowa nenye be míewɔa ŋutete si le mía si be míase amewo ƒe seselelãmewo gɔme la ŋu dɔ nyuie. (1 Timoteo 1:11; 1 Yohanes 4:8) Ne míelɔ̃a amewo henyoa dɔme na wo, ne míedea ŋugble le míaƒe nuwɔnawo me tsonuwo ŋu, eye míetsia dzimaɖi ɣeawokatãɣi o la, dzi adzɔ mí. Mina míanɔ ale si agbea anɔ le Fiaɖuƒea ƒe dziɖuɖu te la kpɔm le susu me, eye míawɔ míaƒe ŋutete ɖe sia ɖe be míasrɔ̃ Yehowa.—Romatɔwo 12:12.\nMíesrɔ̃a Yehowa ne míebua ale si wòwɔ nu ɖe amewo ŋu le blema me kple ale si Yesu srɔ̃ eƒe nɔnɔme la ŋu. Eyome míebua ame bubuwo ƒe hiahiãwo ŋu, eye míewɔa nu siwo míate ŋui tsɔ kpena ɖe wo ŋu


2 Mose 22 | Biblia Le Internet Dzi | Xexe Yeye Gɔmeɖeɖe\nƲɔnudrɔ̃ɖoɖowo na Israel (1-31)\nLe fififi ŋu (1-4)\nLe ame si gblẽ agblemenukuwo dome ŋu (5, 6)\nLe ale si woaɖo nane teƒe kple nutɔnyenye ŋu (7-15)\nLe ŋutsu si able ɖetugbui leaƒe adɔ egbɔ ŋu (16, 17)\nLe subɔsubɔ kple nya dzɔdzɔe ŋu (18-31)\n22 “Ne ame aɖe fi nyi alo alẽ, eye wòwui alo dzrae la, ekema wòatsɔ nyi atɔ̃ aɖo nyi la teƒe, kple alẽ ene aɖo alẽ la teƒe.+ 2 (Ne fiafitɔ+ aɖe dze kpɔ va fifi ge le ame aɖe ƒe me eye wòlée heƒoe wòku la, amea meɖi ʋufɔ o. 3 Ne nya sia dzɔ le ŋkeke me la, ekema amea ɖi ʋufɔ.) “Ele na fiafitɔ la be wòaɖo eteƒe. Ne naneke mele esi o la, ekema woadzrae ɖe nu siwo wòfi la teƒe. 4 Ne wokpɔ lã si wòfi la le esi agbagbee la, eɖanye nyi, tedzi, alo alẽ o, ele be wòaɖo eteƒe zi gbɔ zi eve. 5 “Ne ame aɖe kplɔ eƒe lãwo yi gbeɖuƒe le agble me alo waingble me, eye wòɖe asi le wo ŋu wogblẽ nu le ame bubu ƒe agble me la, ele be wòatsɔ eƒe agblemenuku nyuitɔwo alo eƒe waingblemenuku nyuitɔwo aɖo eteƒe. 6 “Ne dzo dze gbe, eye wòlé aŋɔkawo, eye nuku bablawo alo esiwo le bo dzi fiã, alo agble bliboa fiã la, ele be ame si tɔ dzo gbea la naɖo nu si fiã la teƒe. 7 “Ne ame aɖe tsɔ ga alo eƒe nanewo na ehavi be wòadzra ɖo na ye, eye wofii le amea ƒe me la, ne wolé fiafitɔa la, ekema wòaɖo eteƒe zi eve.+ 8 Ne womelé fiafitɔa o la, ekema woakplɔ aƒea tɔ ava Mawu vavã la ŋkume,+ ne woakpɔe ɖa be, eya ŋutɔe ɖo asi ehavi ƒe nuawo dzi hã. 9 Ne nya ku ɖe nyi, tedzi, alẽ, awu, alo nane si bu ŋu, eye ame ɖeka gblɔ le eŋu be, ‘Tɔnyee!’ la, woatsɔ wo ame evea ƒe nya la ava Mawu vavã la ŋkume.+ Eye ame si Mawu abu fɔe la aɖo eteƒe na ehavi zi eve.+ 10 “Ne ame aɖe tsɔ tedzi alo nyi alo alẽ alo aƒemelã bubu aɖe na ehavi be wòakpɔ edzi, eye wòku alo nane wɔe, alo woda adzoe, eye ame bubu aɖeke mekpɔ eteƒe o la, 11 ekema wòaka atam na nɔvia le Yehowa ŋkume be yemeɖo asi ye havi ƒe nu la dzi o; eye nua tɔ nalɔ̃ ɖe edzi nɛ. Amea maɖo eteƒe o.+ 12 Gake ne ɖe wofi lãa le egbɔ la, ekema wòaɖo eteƒe na nua tɔ. 13 Ne lã wɔadã aɖee vuvui la, ekema wòatsɔ eƒe kukua vɛ wòanye kpeɖodzi. Maɖo nu si lã wɔadã aɖe vuvu la teƒe o. 14 “Gake ne ame aɖe ɣe lã le ehavi si, eye nane wɔe alo wòku evɔ ame si tɔ lãa nye la mele eteƒe o la, ekema ame si ɣe lã la naɖo eteƒe. 15 Ne nua tɔ le eteƒe la, ekema maɖo eteƒe o. Ne ɖe wòhayae la, ho si wòhayae lae nye teƒeɖoɖoa. 16 “Azɔ ne ŋutsu aɖe ble ɖetugbui leaƒe, si ame aɖeke medo ŋugbe na o nu hedɔ kplii la, ele be wòana tabianu ɖe eta wòazu srɔ̃a.+ 17 Ne fofoa gbe gbidigbidi be yematsɔe anae wòaɖe o gɔ̃ hã la, ele be ŋutsua naxe fe si asɔ ɖe tabianu la nu. 18 “Mègana nyɔnu dzotɔ aɖeke nanɔ agbe o.+ 19 “Ame sia ame si dɔ lã aɖe gbɔ la, ele be woawui godoo.+ 20 “Ame si sa vɔ na mawu bubu aɖe, eye menye na Yehowa ɖeɖe ko o la, ele be woatsrɔ̃e.+ 21 “Mègasẽ ŋuta le amedzro ŋu alo atee ɖe anyi o,+ elabena miawo hã mienye amedzrowo kpɔ le Egipte-nyigba dzi.+ 22 “Migawɔ fu ahosi alo tsyɔ̃evi*+ aɖeke o. 23 Ne èwɔ fui, eye wòdo ɣli nam la, mase eƒe ɣlidodo la godoo;+ 24 nye dziku afla, eye mawu mi kple yi, mia srɔ̃wo azu ahosiwo, eye mia viwo azu tsyɔ̃eviwo. 25 “Ne èdo ga na nye dukɔ la me tɔ dahe aɖe si le gbɔwò la, mègawɔ nu abe gasitsala ene o. Mègabia deme tso esi o.+ 26 “Ne èxɔ hawòvi ƒe avɔ abe awɔbanu+ ene la, gbugbɔe yi nɛ le ɣeɖoto. 27 Elabena eya koe nye avɔ si le esi wòatsyɔ; eye nu ka tsyɔ ge wòala amlɔ anyi?+ Ne edo ɣli nam la, masee, elabena amenuvelae menye.+ 28 “Mègado ɖiŋu na Mawu,+ alo aƒo fi ade wò dukɔ la ƒe dumegã* aɖeke o.+ 29 “Mègahe ɖe megbe le wò agblemenuku, siwo do agbogbo, kple nu siwo gbagba ɖe wò nukufiãƒewo*+ la nana me o. Eye nàtsɔ wò ŋgɔgbeviŋutsu nam.+ 30 Ale nàwɔ wò nyi kple wò alẽe nye esi:+ Ŋkeke adre wòanɔ dadaa gbɔ. Le ŋkeke enyia gbe la, nàtsɔe anam.+ 31 “Ame kɔkɔewo mianye nam,+ eye migaɖu gbemelã aɖeke si lã wɔadã aɖe vuvu la o.+ Mitsɔe ƒu gbe na avuwo.\n^ Alo, “dziɖula.”\n^ Efia, woƒe wainfiãƒewo kple amifiãƒewo.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Yoruba Zulu\nNudzɔdzɔ 1: Isabel * dzilawo va wo srã ge kpɔ. Wo kple wo vinyɔnua kple srɔ̃a woɖo dze viviwo le fiẽsi ma me. Dzila kae manye dada na be ye vi ɖe ŋutsu sia tɔgbi o? Ele nu wɔm ɖe eŋu nyuie.\nNudzɔdzɔ 2: Frank do dɔmedzoe helĩhelĩ. Egale nu wɔ ge le dziku me abe ale si ko wòwɔnɛ ɖaa ene—atu kɔ mo na srɔ̃a, atu afɔkpoe, alé eƒe taɖa anɔ hehem, alo alé eƒe ta anɔ xaxlãm ɖe gli.\nÐEWOHĨ awɔ nuku na wò be nàse be nudzɔdzɔ eveawo siaa ku ɖe srɔ̃tɔ ɖeka mawo ke ŋu.\nAbe ale si ko wònɔna le ame siwo sẽa ŋuta le wo srɔ̃wo ŋu gome ene la, Frank nya ale si wòawɔ ameŋkumenu le ame bubuwo kple toa kpakple lɔ̃xoa ŋkume wòadze abe “ame nyui aɖee” wònye ene. Gake ne Frank kple srɔ̃a ɖeɖe woli la, esẽa ŋuta le eŋu ale gbegbe.\nWohe ŋutsu geɖewo le ƒome siwo me ŋutasesẽ xɔ aƒe ɖo la me, abe ale si wòle le Frank gome ene. Esi wònye akpa medzia vi wòɖia adeɣe o ta la, ne ŋutsu siawo va tsi la, wobuna be naneke megblẽ le ŋutasesẽ ŋu o, kura gɔ̃ hã be esɔ. Gake ŋutasesẽ le ame srɔ̃ ŋu mesɔ le mɔ aɖeke nu o. Esia tae wòkua dzi na ame geɖewo ne wose be ŋutsu aɖe ƒo srɔ̃a.\nGake nublanuitɔe la, ŋutasesẽ le ame srɔ̃ ŋu nye nuwɔna si bɔ ŋutɔ. Le kpɔɖeŋu me, numekuku aɖe ɖee fia be le United States dukɔa me godoo la, le miniti ɖeka ɖe sia ɖe me la ame 16 yɔa telefonxexlẽdzesi aɖe si woɖo ɖi koŋ be ame siwo ŋu wosẽ ŋuta le la nayɔ. Ŋutasesẽ le ƒometɔwo ŋu le aƒe xɔm ɖe dekɔnu vovovo me tɔwo, gatɔwo kple hiãtɔwo, ame tsɛwo kple ame ŋkutawo siaa dome le xexea me godoo. Esi wònye be ame siwo ŋu wosẽa ŋuta le la dometɔ geɖe mekɔa nu le edzi o ta la, kuxia anya keke ta wu nyatakaka si numekulawo na. *\nŊutasesẽ le ame srɔ̃ ŋu ŋuti nyatakaka siawo fɔ nyabiase aɖewo ɖe te: Aleke wɔ ŋutsu ate ŋu asẽ ŋuta le ame ŋu, vevietɔ le srɔ̃a ŋu nenema gbegbe? Aleke woate ŋu akpe ɖe ŋutsu siwo ƒoa wo srɔ̃wo la ŋui?\nYehowa Ðasefowo, siwo nye magazine sia talawo xɔe se be Biblia ƒe aɖaŋuɖoɖowo ate ŋu akpe ɖe srɔ̃ŋutsu siwo sẽa ŋuta le wo srɔ̃wo ŋu la ŋu woatrɔ. Ðe tɔtrɔ sia wɔwɔ le bɔbɔea? Ao. Gake ɖe wòanya wɔa? Ɛ̃! Biblia sɔsrɔ̃ kpe ɖe srɔ̃ŋutsu geɖewo ŋu wodzudzɔ ŋutasesẽ le wo srɔ̃wo ŋu heva zu ame fatuwo kple ame siwo ŋu bubu le. (Kolosetɔwo 3:8-10) Bu Troy kple Valerie ƒe nuteƒekpɔkpɔwo ŋu kpɔ.\nAleke mia dome nɔ le gɔmedzedzea me?\nValerie: Le zã si me míedo ŋugbe na mía nɔewo me la, Troy ƒo tome nam sesĩe, eye teƒea dro kwasiɖa ɖeka. Eɖe kuku nam vevie hedo ŋugbe be yemagawɔe azɔ o. Le ƒe siwo kplɔe ɖo me la, nya mawo tɔgbi ko wògblɔna nam zi geɖe.\nTroy: Nu sia nu ko tea ŋu nana medoa dziku, le kpɔɖeŋu me, ne womeɖa fiẽnuɖuɖu kaba o. Gbe ɖeka metsɔ tu ƒe tagbɔ ƒo Valerie. Ɣebubuɣi la, meƒoe kutɔkutɔe hesusui be eku. Eyome, medo vɔvɔ̃ nɛ be mawu mía viŋutsuvia hetsɔ hɛ ɖo ve dzi na ɖevia.\nValerie: Menɔa vɔvɔ̃ dzi ɣesiaɣi. Ɣeaɖewoɣi la, ele be masi le aƒea me va se ɖe esime Troy ƒe dzi fa. Gake le wo katã me la, eƒe dzugbewo veam wu ƒoƒoawo.\nTroy, tso ɖevime kee nèsẽa ŋuta?\nTroy: Ɛ̃, tso nye ɖevime kee. Ƒome si me wowɔa ŋutasẽnu le mee menɔ tsi. Fofonye ƒoa danye enuenu le nye kple nɔvinyewo ŋkume. Esi fofonye gblẽ mí ɖi la, danye gava nɔ ŋutsu bubu gbɔ, eye eya hã ƒonɛ. Ŋutsu sia dɔ nye kple nɔvinyenyɔnu gbɔ. Wodee mɔ̃ ɖe esia ta. Ke hã, mede dzesii be nyemate ŋu atsɔ nu siawo dometɔ aɖeke ado taflatsɛ ɖe nye ŋutasẽnuwɔwɔa ta o.\nValerie, nu kae na nèdo dzi nɔ egbɔ?\nValerie: Menɔ vɔvɔ̃m nɛ. Megblɔ na ɖokuinye be, ‘Ke ne eti yonyeme va ke ɖe ŋunye, eye wòwum alo wu dzinyelawo ɖe? Ke ne meyi ɖasamae, evɔ nyaa gagblẽ ɖe edzi kura ya ɖe?’\nƔekaɣie nɔnɔmeawo te tɔtrɔ?\nTroy: Yehowa Ðasefowo dze Biblia sɔsrɔ̃ gɔme kple srɔ̃nye. Le gɔmedzedzea me la, menɔ ŋu ʋãm be srɔ̃nye va le xɔlɔ̃ yeyewo dzem, eye megblɔ na ɖokuinye be ele be maɖee tso “kɔmama” manyatalenu sia si me. Ale wɔ nye ŋutasẽnuwɔnawo doa gã ɖe edzi, menye ɖe Valerie ɖeɖe ko ŋu o, ke ɖe Yehowa Ðasefoawo hã ŋu. Gake gbe ɖeka la, hehedɔ dze mía viŋutsuvi Daniel, si xɔ ƒe ene la dzi, eye woxɔe ɖe kɔdzi kwasiɖa etɔ̃ kloe. Le ɣeyiɣi ma katã me la, Ðasefoawo na kpekpeɖeŋu geɖe mí, wokpɔa mía vinyɔnu Desiree, si xɔ ƒe ade gɔ̃ hã, gbɔ na mí. Ðasefo aɖe si wɔ dɔ zã bliboa katã va nɔ Daniel gbɔ ale be Valerie te ŋu dɔ alɔ̃ vie. Ale si gbegbe ame siawo siwo tututu ŋu mewɔ ŋlɔmi le la nyo dɔme nam la wɔ dɔ ɖe dzinye ŋutɔ. Mekpɔe dze sii be Ðasefowoe nye Kristotɔ vavãwo, eye mebia be woava srɔ̃ Biblia kplim. Esi wonɔ Biblia srɔ̃m kplim la, mesrɔ̃ ale si wòle be srɔ̃ŋutsu nawɔ nu ɖe srɔ̃a ŋu kple nu si mele be wòawɔ ɖe eŋu o. Meɖe asi le ŋutasẽnuwɔwɔ kple nya tɔamewo gbɔgblɔ ŋu keŋkeŋ. Mlɔeba meva zu Yehowa Ðasefo.\nBiblia ƒe gɔmeɖose kawoe kpe ɖe ŋuwò nètrɔ?\nTroy: Wosɔ gbɔ ŋutɔ. Biblia gblɔ le 1 Petro 3:7 be made “asixɔxɔ” srɔ̃nye ŋu. Galatiatɔwo 5:23 de “tufafa” kple “ɖokuidziɖuɖu” ƒe dzi ƒo nam. Efesotɔwo 4:31 ƒo nu tsi tre ɖe “dzugbewo” zazã ŋu. Hebritɔwo 4:13 gblɔ be “woklo nu le nuwo katã dzi, eye wodze gaglãa” le Mawu ŋkume. Esia fia be Mawu kpɔa nye nuwɔnawo ne ame aɖeke mekpɔ wo o hã. Meva kpɔe hã be ele be mawɔ tɔtrɔ le ame siwo medea ha kplii la hã gome, elabena “hadede vɔ̃wo gblẽa nɔnɔme nyuiwo.” (1 Korintotɔwo 15:33) Le nyateƒe me la, xɔ̃nye tsãtɔwo dea ŋutasẽnuwɔwɔ ƒe dzi ƒo nam. Wosusui be esɔ be woaƒo nyɔnu atsɔ “abɔbɔe ɖe anyi.”\nAleke wò srɔ̃ɖeɖea le fifia?\nValerie: Ƒe 25 ye nye esi Troy zu Yehowa Ðasefo. Le ɣeyiɣi siawo katã me la, elɔ̃am vevie, efaa tu, eye wòwɔa nu ɖe ŋunye nyuie.\nTroy: Nyemate ŋu atrɔ vɔ̃ siwo mewɔ ɖe nye ƒomea ŋu ya o, eye mekpɔe be mele be masẽ ŋuta le srɔ̃nye ŋu hafi o. Gake mele mɔ kpɔm na ɣeyiɣi si me Yesaya 65:17 me nyawo ava eme, esime nu manyomanyo mawo magava ame ƒe tame o.\nAɖaŋu kae miaɖo na ƒome siwo me amewo wɔa ŋutasẽnu le wo srɔ̃wo ŋu le?\nTroy: Ne èsẽa ŋuta le wò ƒomea me tɔwo ŋu alo dzua wo la, ke lɔ̃ ɖe edzi be yehiã kpekpeɖeŋu, eye nàna woakpe ɖe ŋuwò. Àte ŋu akpɔ kpekpeɖeŋu geɖe. Le gonyeme la, esi Yehowa Ðasefowo va srɔ̃ Biblia kplim, eye medea ha kple wo la, esia kpe de ŋunye mete ŋu ɖu ŋutasẽnuwɔwɔ si ɖom abe axɔ̃ ene la dzi.\nValerie: Mègatsi dzi nàtsɔ ale si nɔnɔmea le le wò ƒomea me anɔ sɔsɔm kple ame bubuwo tɔ o, eye mègatsi klokloklo awɔ ɖe aɖaŋu siwo ame siwo buna be yewoe nya nu si nyo na wò la aɖo na wò la dzi o. Togbɔ be menye ame sia amee nuwo ava yi na abe ale si wòva yi le mía gome ene o hã la, dzi dzɔam be nyemeɖe ta le srɔ̃ɖeɖea te o, elabena mía dome le vivim fifia ŋutɔ.\nALE SI WOAWƆ ADZUDZƆ ŊUTASESẼ LE AME SRƆ̃ ŊU\nBiblia sɔsrɔ̃ kpe ɖe ŋutsu geɖewo ŋu wowɔ tɔtrɔ siwo hiã\nBiblia gblɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo.” (2 Timoteo 3:16) Abe Troy si ŋu nya míegblɔ le etame ene la, srɔ̃tɔ geɖewo wɔ ɖe Biblia ƒe aɖaŋuɖoɖowo dzi, eye wote ŋu trɔ asi le ale si wobua tame kple ale si wowɔa nui ŋu.\nÀdi be yeasrɔ̃ nu geɖe tso ale si Biblia ate ŋu aɖe vi na miaƒe ƒomea la ŋua? Ne èdi nyatakaka bubuwo kpee la, te ɖe Yehowa Ðasefo siwo le miaƒe nutoa me la ŋu, alo ʋu www.jw.org.\n^ mm. 8 Ele eme baa be nyɔnu geɖewo hã ƒoa wo srɔ̃wo ya. Ke hã, le ŋutasesẽ le ame srɔ̃ ŋu ƒe nya siwo wotsɔ yia setɔwo gbɔ ƒe akpa gãtɔ gome la, ŋutsuwoe sẽa ŋuta le wo srɔ̃wo ŋu.\nNU KA TAE WOMEDZO O?\nNu ka tae srɔ̃nyɔnu aɖewo tiae be yewoakpɔtɔ anɔ yewo srɔ̃ siwo sẽa ŋuta le yewo ŋu la gbɔ? Le ame geɖe gome la, wovɔ̃na be ne yewodzo la, nɔnɔmea ava do fievo ɖe edzi. Srɔ̃ŋutsu aɖewo doa ŋɔdzi na wo srɔ̃wo be yewoawɔ nu vevi wo alo awu wo gɔ̃ hã ne wotee kpɔ be yewoasi adzo. Srɔ̃ŋutsu geɖewo wɔe hã vavã.\nNyɔnu aɖewo ya mete ŋu dzo le wo srɔ̃wo gbɔ o, elabena wonɔ vɔvɔ̃m be yewoƒe ƒometɔwo kple xɔlɔ̃wo ahe nya ɖe yewo ŋu, eye womaxɔe ase be wole ŋuta sẽm le yewo ŋu ŋutɔŋutɔ o. Le kpɔɖeŋu me, Isabel, ame si ŋu nya míegblɔ le nyati sia ƒe gɔmedzedze la dzo le srɔ̃a gbɔ. Egblɔ be: “Nɔvinyenyɔnu tsitsitɔ do dziku ɖe ŋunye vevie, eye wòƒoe ɖe nunye be matrɔ ayi srɔ̃nye gbɔ. Mexɔe se be ame ‘nyui’ ma ate ŋu awɔ ŋutasẽnu ma gbegbe o. Aƒelikawo katã gbe nu le gbɔnye, eya ta eva hiã be makplɔ vinyewo míaʋu le nutoa me.”\nKe susu bubu siwo tae srɔ̃nyɔnu aɖewo tiae be yewoakpɔtɔ anɔ yewo srɔ̃wo gbɔe nye be:\nWodi be yewo ame evea siaa yewoahe ɖeviawo woatsi.\nWovɔ̃na be yewo ɖeɖe yewomate ŋu akpɔ yewo ŋutɔwo kple ɖeviawo dzi o.\nWobuna vodadatɔe be yewo gbɔe vodadaa tso.\nEnye ŋukpe na wo be woagblɔe be wosẽa ŋuta le yewo ŋu.\nWokpɔa mɔ be nɔnɔmeawo ava trɔ.\nYehowa Ðasefowo wɔna ɖe Biblia ƒe dzidzenu si nye be ahasiwɔwɔ ɖeɖe ko tae woagbe srɔ̃ ɖo la dzi. (Mateo 5:32) Ke hã, nɔnɔme aɖewo, abe ŋutasẽnuwɔwɔ si gbɔ eme ɖe ame srɔ̃ ŋu ene, ate ŋu aƒoe ɖe ame nu wòatiae be yeaklã ɖa tso ye srɔ̃ gbɔ.\nBIBLIA ƑE GƆMEÐOSE SIWO AÐE VI NA SRƆ̃ŊUTSUWO\nDe asixɔxɔ kple bubu srɔ̃wò ŋu.—1 Petro 3:7.\nLɔ̃ srɔ̃wò abe wò ŋutɔ wò ŋutilã ene.—Efesotɔwo 5:28, 29.\nNa lɔlɔ̃ si le asiwò na srɔ̃wò la nu nagatsi o, ke eme nenɔ sesẽm ɖe edzi boŋ.—Efesotɔwo 5:25.\nTsri amedzudzu.—Efesotɔwo 4:29, 31.\nSrɔ̃ ale si nàɖu ɖokuiwò dzi.—Lododowo 29:11.\nNyae be menye ame bubuwo dzi ɖuɖue nana bubu nɔa ame ŋu o, ke boŋ ame ɖokui dzi ɖuɖue.—Lododowo 16:32.\nBu wò nuwɔnawo me tsonuwo ŋu.—Galatiatɔwo 6:7.\nNe èkpɔe be dzi be yeaku ye la, anyo be nàdzo le teƒea.—Lododowo 17:14.\nSrɔ̃ ale si nàtsri adãwɔwɔ.—Psalmo 11:5.\nMègabu srɔ̃wò be mele ɖeke me o, ke boŋ bui be enye yeƒe kpeɖeŋutɔ zazɛ̃.—1 Mose 1:31; 2:18.


Hawo Ƒe Ha 1 | Biblia Le Internet Dzi | Xexe Yeye Gɔmeɖeɖe\nHawo Ƒe Ha 1:1-17\nHawo ƒe ha (1)\nÐetugbui la (2-7)\nYerusalem vinyɔnuwo (8)\nFia la (9-11)\n“Míatsɔ sika awɔ atsyɔ̃ɖonu na wò” (11)\nÐetugbui la (12-14)\n‘Nye lɔlɔ̃tɔ le nam abe miregoe ene’ (13)\nAlẽkplɔla la (15)\n“Nye lɔlɔ̃tɔ, èdze tugbe loo!”\nÐetugbui la (16, 17)\n“Nye lɔlɔ̃tɔ, wò hã èdze ɖeka ŋutɔ” (16)\n1 Hawo ƒe ha,* si nye Salomo ƒe ha:+ 2 “Ne ɖe wòagbugbɔ nu nam ɖe!Elabena wò lɔlɔ̃ɖeɖefia nyo wu wain.+ 3 Wò amiwo le ʋeʋẽm lilili.+ Wò ŋkɔ le abe ami ʋeʋĩ si wokɔ ɖi la ene.+ Esia tae ɖetugbuiwo lɔ̃a wò ɖo. 4 Kplɔm ɖe asi;* na míaƒu du. Fia la kplɔm yi eƒe xɔ gãwo me! Na míakpɔ dzidzɔ atso aseye ɖe ŋuwò. Na míakafu wò lɔlɔ̃ɖeɖefia wu wain. Wo* tɔ dzɔ be wolɔ̃a wò. 5 Oo, mi Yerusalem vinyɔnuwo, ame yii* menye, gake menya kpɔ,Abe Kedar ƒe agbadɔwo ene,+ abe Salomo ƒe agbadɔvɔwo+ ene. 6 Miganɔ kpɔyem, le esi menyɔ ta o,Le esi ɣe ɖum ta o. Danye viŋutsuwoe do dziku ɖe ŋunye;Woɖom waingbleawo ŋu dzɔlae,Evɔ megblẽ nye ŋutɔ nye waingble ya ɖi. 7 Gblɔe nam, wò ame si melɔ̃na* vevie,Gblɔ afi si wò lãhawo ɖua gbe le,+Afi si nènana wotsyɔa akɔ ɖo le ŋdɔ me la nam. Nu ka tae wòle be manɔ tsatsam abe nyɔnu si tsyɔ nu ŋkume* eneLe hawòviwo ƒe lãhawo dome?” 8 “Oo tugbewo ƒe tugbe, ne mènyae o la,Ekema do afɔ na lãhawo,Eye nàna wò gbɔ̃viwo naɖu gbe le lãkplɔlawo ƒe avɔgbadɔwo gbɔ.” 9 “Nye lɔlɔ̃tɔ, èle nam abe sɔnɔ* le Farao ƒe tasiaɖamwo ŋu ene.+ 10 Atsyɔ̃ɖonuwo dze tonu na wò ale gbegbe,*Wò kɔdzonuwo hã dze wò ŋutɔ! 11 Míatsɔ sika awɔ atsyɔ̃ɖonu* na wò,Eye klosalokpeviwo anɔ eŋu.” 12 “Esi fia la bɔbɔ nɔ eƒe kplɔ̃ ŋu la,Nye ami ʋeʋĩ*+ la xɔ teƒea katã. 13 Nye lɔlɔ̃tɔ le nam abe miregoe+ eneLe nye nowo domee zã bliboa. 14 Nye lɔlɔ̃tɔ le nam abe henaseƒoƒo*+ eneLe En-Gedi+ waingblewo me.” 15 “Nye lɔlɔ̃tɔ, èdze tugbe loo! Mebe, èdze tugbe ŋutɔ! Wò ŋkuwo le abe ahɔnɛ ƒe ŋkuwo ene.”+ 16 “Oo nye lɔlɔ̃tɔ, wò hã èdze ɖeka ŋutɔ, eye wò nu nyoa ame ŋu.+ Míaƒe mlɔƒe le gbe damawo dome. 17 Míaƒe aƒe* ƒe daɖedziwo nye sedertiwo,Eye míaƒe xɔdzisasrãwo nye sesewutiwo.\n^ Alo, “Ha si ƒo hawo ta.”\n^ Egɔmeɖeɖe tẽe, “Hem ɖe ɖokuiwò ŋu.”\n^ Efia, Ðetugbuiawo.\n^ Egɔmeɖeɖe tẽe, “ame yibɔ.”\n^ Alo, “nyɔnu si tsɔ konyifavɔ tsyɔ ŋkume.”\n^ Alo, “nye sɔnɔ.”\n^ Agate ŋu afia, “Ða gbigbi siwo kɔ ɖe tonu na wò la na wò alɔgo nya le kpɔkpɔm.”\n^ Alo, “gavi kotoekotoewo.”\n^ Alo, “gbe ʋeʋĩ (nardomi).”\n^ Alo, “aƒe nyui la.”\nHawo Ƒe Ha 1


Luka 8 | Biblia Le Internet Dzi | Xexe Yeye Gɔmeɖeɖe (1984)\n8 Le esia megbe kpuie la, eyi tso du me yi du me kple kɔƒe yi kɔƒe nɔ gbeƒã ɖem henɔ Mawu fiaɖuƒea ŋuti nya nyui la gblɔm. Eye ame wuieveawo nɔ eŋu, 2 kple nyɔnu aɖewo siwo me wònya gbɔgbɔ vɔ̃wo do goe le heda dɔ na: Maria si woyɔna be Magdalatɔ, ame si me gbɔgbɔ vɔ̃ adre do go le, 3 kple Yohana, si nye Kuza, Herodes ƒe nuwo dzi kpɔla la, srɔ̃, kple Susana kpakple nyɔnu bubu geɖewo, siwo tsɔ woƒe nunɔamesiwo nɔ wo subɔm. 4 Ke esi ameha gã aɖe va ƒo ƒu kple ame siwo tso du sia du me va egbɔ la, eƒo nu na wo to kpɔɖeŋu aɖe dzi be: 5 “Nukuwula aɖe do go yi eƒe nuku wu ge. Eye esi wònɔ nukua wum la, eƒe ɖe ge ɖe mɔ to, eye woɖo afɔ edzi, eye dziƒoxewo va fɔe mi. 6 Bubu hã ge ɖe kpenyigba dzi, eye esi wòmie vɔ la, eyrɔ, elabena mekpɔ tsi o. 7 Bubu hã ge ɖe ŋuwo me, eye ŋu siwo mie hetsi kplii la vu tsyɔ edzi. 8 Bubu hã ge ɖe anyigba nyui dzi, eye esi wòmie vɔ la, etse teƒe alafa ɖeka.” Esi wònɔ nya siawo gblɔm la, edo ɣli gblɔ be: “Ame si to li na be wòasee la, nesee.” 9 Gake eƒe nusrɔ̃lawo te nyabiabiae tso nu si kpɔɖeŋu sia ate ŋu afia ŋu. 10 Egblɔ be: “Miawo la, wona mi be miase Mawu fiaɖuƒe la ƒe nya ɣaɣla kɔkɔeawo gɔme, gake le ame susɔewo gome la, kpɔɖeŋuwo koe wonye na wo, ale be, togbɔ be wole nu kpɔm hã la, woakpɔ nu dzodzro, eye togbɔ be wole nu sem hã la, womase egɔme o. 11 Azɔ nu si kpɔɖeŋu la fia ye nye esi: Nuku lae nye Mawu ƒe nya la. 12 Esiwo le mɔ to la, woawoe nye ame siwo see, gake Abosam vana, eye wòɖea nya la dzonɛ le woƒe dziwo me, bene woagaxɔe ase, ne woakpɔ ɖeɖe o. 13 Esiwo ge ɖe kpenyigba dzi la, woawoe nye ame siwo, ne wose nyaa la, woxɔnɛ kple dzidzɔ, gake ke meli na wo o; woxɔna sena hena ɣeyiɣi aɖe ko, ke le dodokpɔ ƒe ɣeyiɣi me la, wodea megbe. 14 Ke esiwo ge ɖe ŋuwo me la, esiawoe nye ame siwo see, gake esi agbe sia me dzimaɖitsitsiwo kple kesinɔnuwo kpakple dzidzɔdonamenuwo he wo dzoe ta la, wovu tsyɔ wo dzi keŋkeŋ, eye wometsena ɖina o. 15 Ke esiwo ge ɖe anyigba nyui dzi la, woawoe nye ame siwo sea nya la kple dzi nyui, si nyo, eye woléa eme ɖe asi, eye wotsea ku le dzidodo me. 16 “Ame aɖeke mesia akaɖi tsɔa nu tsyɔa edzi alo tsɔnɛ dana ɖe abati te o, ke boŋ etsɔnɛ dana ɖe akaɖiti dzi, be ame siwo vaa eme la nakpɔ kekeli la. 17 Elabena womeɣlaa naneke, si womava ɖe ɖe go o, eye wometsyɔa nu naneke dzi nyuie, si mava dze gaglãa woakpɔ o. 18 Eya ta milé ŋku ɖe ale si mieɖoa toe ŋu nyuie; elabena ame si si nu le la, woatsɔ geɖe akpee nɛ, gake ame si si nu mele o la, woaxɔ nu si wòsusu be ele ye si la kura gɔ̃ hã le esi.” 19 Ke dadaa kple nɔviawo va egbɔ, gake womete ŋu kpɔ eŋuti o le ameha la ta. 20 Ke wogblɔ nɛ be: “Dawò kple nɔviwòwo le tsitre ɖe xexe le didim be yewoakpɔ wò.” 21 Eɖo eŋu na wo gblɔ be: “Danye kple nɔvinyewoe nye ame siawo, siwo sea Mawu ƒe nya la, eye wowɔa edzi.” 22 Le ŋkeke mawo dometɔ ɖeka dzi la, woa kple eƒe nusrɔ̃lawo ge ɖe tɔdziʋu aɖe me, eye wògblɔ na wo be: “Mina míayi ta la ƒe go kemɛ dzi.” Ale wodze mɔ. 23 Ke esi wonɔ tɔa dzi yina la, edɔ alɔ̃. Azɔ ya sesẽ aɖe te ƒoƒo le ta la dzi, eye tsi de asi tɔdziʋu la yɔyɔ me, eye woɖo afɔku me. 24 Mlɔeba woyi egbɔ henyɔe gblɔ bena: “Nufiala, Nufiala, míetsrɔ̃ vɔ!” Etso, eye wòblu ɖe ya la kple tsi dzeagbo la ta, eye wodze akɔ anyi, eye ɖoɖoe zi. 25 Azɔ egblɔ na wo be: “Afi kae miaƒe xɔse le?” Gake wovɔ̃ ale gbegbe, eye woƒe nu ku, eye wogblɔ na wo nɔewo be: “Ame ka gɔ̃e nye esia, elabena eɖea gbe na yawo kple tsi kura gɔ̃ hã, eye woɖoa toe?” 26 Emegbe wova ɖi go ɖe Gerasatɔwo ƒe anyigba, si dze ŋgɔ Galilea la dzi. 27 Ke esi wòdo go le tɔdziʋua me la, ŋutsu aɖe si me gbɔgbɔ vɔ̃wo le la tso dua me va do goe. Ɣeyiɣi didi aɖee nye ema si megado awu kpɔ o, eye menɔa aƒe me o, ke boŋ yɔdowo dome. 28 Esi wòkpɔ Yesu la, edo ɣli sesĩe hebɔbɔ ɖe eŋkume, eye wògblɔ kple gbe sesẽ be: “Nya kae le mía kpli wò dome, Yesu, Dziƒoʋĩtɔ la ƒe Vi? Meɖe kuku na wò, mègawɔ funyafunyam o.” 29 (Elabena enɔ se dem na gbɔgbɔ makɔmakɔ la be wòado go le amea me. Elabena ɣeyiɣi didi aɖee nye ema wòkpɔ ŋusẽ ɖe edzi, eye enuenu wodea kɔsɔkɔsɔ kple kunyowui hedzɔa eŋu, gake etsoa kɔsɔkɔsɔawo heŋea kunyowuawo, eye gbɔgbɔ vɔ̃ la nyanɛ ɖona ɖe teƒe siwo ame aɖeke mele o.) 30 Yesu biae be: “Ŋkɔwò ɖe?” Egblɔ be: “Aʋakɔ,” elabena gbɔgbɔ vɔ̃ geɖewo ge ɖe eme. 31 Eye wonɔ kukuɖeɖe dzi nɛ vevie be wòaganya yewo aɖo ɖe aʋli la me o. 32 Ke hawo ƒe ha gã aɖe nɔ nu ɖum le afi ma le toa dzi; eya ta woɖe kuku nɛ vevie be wòaɖe mɔ na yewo yewoayi ɖe wo me. Eye wòɖe mɔ na wo. 33 Ale gbɔgbɔ vɔ̃awo do go le amea me, eye woyi ɖe haawo me, eye lãha la si du sesĩe to to la kɔgo ge ɖe ta la me doo, eye wono tsi ku. 34 Gake esi wo kplɔlawo kpɔ nu si dzɔ la, wosi, eye wova ka eta le dua me kple agbletawo. 35 Eya ta amewo do go be yewoakpɔ nu si dzɔ, eye wova Yesu gbɔ, eye wokpɔ ŋutsu si me gbɔgbɔ vɔ̃awo do go le la wòdo awu henɔ anyi ɖe Yesu ƒe afɔ nu, eye eƒe mo kɔ nyuie; eye vɔvɔ̃ ɖo wo. 36 Ame siwo kpɔ eteƒe la gblɔ ale si wòyɔ dɔ ŋutsu si me gbɔgbɔ vɔ̃ nɔ la ŋuti nya na wo. 37 Eya ta Gerasa nuto me tɔ gbogboawo gblɔ nɛ be wòadzo le yewoƒe nutoawo me, elabena vɔvɔ̃ lé wo ale gbegbe. Eye wòɖo tɔdziʋu la hetrɔ dzo. 38 Ke ŋutsu si me gbɔgbɔ vɔ̃wo do go le la nɔ kukuɖeɖe dzi nɛ be yeakplɔe ɖo, gake edo mɔe gblɔ be: 39 “Trɔ nàyi aƒe me, eye nànɔ nu siwo katã Mawu wɔ na wò la gblɔm na amewo.” Ale wòdzo henɔ gbeƒã ɖem tso nu siwo Yesu wɔ nɛ la ŋu le du blibo la katã me. 40 Esi Yesu trɔ gbɔ la, ameha la xɔe nyuie, elabena wo katã wonɔ mɔ kpɔm nɛ. 41 Ke kpɔ ɖa! Ŋutsu aɖe si ŋkɔe nye Yairo va, eye ame sia nye ƒuƒoƒea dzi kpɔlawo dometɔ ɖeka. Eye wòbɔbɔ ɖe Yesu ƒe afɔ nu hete kukuɖeɖe nɛ vevie be wòava yeƒe aƒe me, 42 elabena vinyɔnuvi ɖekɛ le esi, si xɔ abe ƒe wuieve ene, eye wòɖo kudo nu. Esi wònɔ yiyim la, amehaawo mimii ɖo le goawo katã me. 43 Eye nyɔnu aɖe si nɔ ʋusisidɔ lém ƒe wuieve sɔŋ, gake mekpɔ ame aɖeke wòdae nɛ o la, 44 zɔ tso emegbe va ka asi eƒe awutoga ŋu, eye enumake ʋu si nɔ dodom le eŋu la tso. 45 Eye Yesu gblɔ be: “Ame kae ka asi ŋunye?” Esi ame aɖeke melɔ̃ be yee o la, Petro gblɔ be: “Nufiala, ameha la ƒo xlã wò hele mimiwòm ɖoe.” 46 Gake Yesu gblɔ be: “Ame aɖe ka asi ŋunye, elabena mede dzesii be ŋusẽ do le menye.” 47 Esi nyɔnu la kpɔe be wonya nu si yewɔ la, enɔ dzodzom nyanyanya va bɔbɔ ɖe ekɔme hegblɔ nu si ta wòka asi eŋu kple ale si dɔa vɔ nɛ enumake la le ameawo katã ŋkume. 48 Ke egblɔ na nyɔnu la be: “Vinyenyɔnu, wò xɔse na nèhaya; dzo yi le ŋutifafa me.” 49 Esi wògale nuƒoƒo dzi la, ƒuƒoƒea dzi kpɔla ƒe ame dɔdɔ va gblɔ be: “Viwònyɔnuvi la ku; mègaxa ɖe fu na nufiala la azɔ o.” 50 Esi Yesu se nya sia la, eɖo eŋu nɛ be: “Mègavɔ̃ o, wò ya xɔ se ko, eye akpɔ ɖeɖe.” 51 Esi wòɖo aƒea me la, meɖe mɔ na ame aɖeke be wòage ɖe xɔa me kpli ye o, negbe Petro, Yohanes, Yakobo, kpakple nyɔnuvi la fofo kple dada ko. 52 Ke ameawo katã nɔ avi fam henɔ akɔta ƒom kple nuxaxa le ɖevi la ta. Eya ta egblɔ be: “Midzudzɔ avia, elabena meku o, ke boŋ alɔ̃ dɔm wòle.” 53 Tete wote ekoko fewuɖuɖutɔe, elabena wonya be eku. 54 Gake elé eƒe alɔnu, eye wòyɔe gblɔ be: “Nyɔnuvi, tsi tsitre!” 55 Eye eƒe gbɔgbɔ la gbugbɔ va, eye enumake wòtsi tsitre, eye wòbe woadi nane nɛ wòaɖu. 56 Nyateƒee, gbɔgblɔ bu ɖe edzilawo; gake ede se na wo be woagagblɔ nu si dzɔ la na ame aɖeke o.


“Mewɔ Nu Gbegblẽ Geɖe” | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Yunnanese) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Moore Myanmar Ngabere Norwegian Nzema Oromo Ossetian Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tsonga Turkish Twi Tzotzil Ukrainian Urdu Uruund Vietnamese Xhosa Yoruba Zulu\nAbe ale si Esa Leinonen gblɔe ene\nAME SI TƆGBI WÒNYE TSÃ: HEAVY-METAL HADZILA\nTurku, si nye melidzeƒedu aɖe si me ame dahewo nɔ lae menɔ tsi. Fofonye nye kɔdala xɔŋkɔ, eye mía kple tsenye hã míeƒo mía ɖokui ɖe kɔdada me vevie. Esime menɔ suku la, medaa kɔ zi geɖe. Esi menye ɖekakpui la, meɖo gbevuha vloe aɖe me, si wɔe be meva kpɔ gome le ŋutasẽnuwɔwɔ me geɖe wu. Meva lɔ̃ heavy-metal hadzidziwo hã, eye meɖoe be mazu rock hadzila xɔŋkɔ.\nMeƒle haƒonu aɖewo heɖo hadziha, eye eteƒe medidi hafi meva zu hadzila vevitɔ le míaƒe haƒohaa me o. Ne mele kpe dzi le ha dzim la, melɔ̃a nu gbɔme wɔwɔ. Esi míaƒe haƒohaa wɔa nu gbodogbodo eye míedoa awu abe gbevuwo ene ta la, vivivi la, míaƒe ŋkɔ de du. Míeva te haƒoƒo le ameha gbogbowo ŋkume. Míeɖe ha siwo míekpa la dometɔ aɖewo ɖe go, eye mamlɛtɔ do dzidzɔ na amewo ale gbegbe be ame geɖe ƒo nu nyui tso eŋu. Le ƒe 1980-awo ƒe nuwuwu lɔƒo la, míezɔ mɔ yi United States be míaɖado boblo míaƒe haƒohaa. Míeƒo ha le teƒe ʋɛ aɖewo le New York kple Los Angeles hedo ka kple adzɔha xɔŋkɔ siwo doa hadzilawo ɖe ŋgɔ la hafi trɔ gbɔ va Finland.\nTogbɔ be hadzihaa me nɔnɔ dze ŋunye hã la, dzidzeme vavãtɔ mesu asinye o. Hoʋiʋli kple sesẽnàɖu ƒe gbɔgbɔ si nɔ haƒoƒodɔa me la ɖe dzi le ƒonye eye dzi megava nɔ dzɔyem le agbe blibaa si nɔm menɔ la me o. Mese le ɖokuinye me be ame vɔ̃ɖie menye, eye mevɔ̃ be mayi dzo mavɔ me. Medze agbagba be makpɔ ta na nye kuxiwo to subɔsubɔhawo ƒe agbalẽwo xexlẽ me, eye medo gbe ɖa na Mawu vevie be wòakpe ɖe ŋunye, togbɔ be ewɔ nam be nyemate ŋu adze eŋu gbeɖe o hã.\nMewɔ dɔ le posudɔwɔƒe si le míaƒe nutoa me be matsɔ akpɔ ɖokuinye dzi. Gbe ɖeka mede dzesii be nye dɔwɔhati aɖe nye Yehowa Ðasefo. Melɔ biabia gbogbo aɖewo kɔ ɖe edzi. Ale si eƒe nyaŋuɖoɖowo me kɔ eye wòtsɔ Biblia ɖo kpe wo dzii la wɔ dɔ ɖe dzinye, si wɔe be melɔ̃ wòsrɔ̃ Biblia kplim. Esi míesrɔ̃ nu kwasiɖa ʋɛ aɖewo megbe la, haƒoƒo ƒe mɔnukpɔkpɔ nyui aɖe su míaƒe haƒohaa si, si ate ŋu awɔe be míaɖe míaƒe hawo ɖe go le United States. Ðeko wònɔ nam abe anyitsie kɔ ɖe dzowɔe dzi ene.\nMegblɔ na Ðasefo si nɔ Biblia srɔ̃m kplim la be medi be magaɖe ha aɖewo ɖe go zi mamlɛtɔ, eye emegbe matsɔ moveviɖoɖo anɔ agbe ɖe Biblia ƒe mɔfiamewo nu. Ke hã megblɔ ale si wòsusu tso nyaa ŋu o; ɖeko wògblɔ nam be maxlẽ Yesu ƒe nya si dze le Mateo 6:24. Kpukpui ma gblɔ be: “Ame aɖeke mate ŋu anye kluvi na aƒetɔ eve o.” Esi mese nu si Yesu ƒe nyawo fia gɔme la, nye mo wɔ yaa. Gake le ŋkeke ʋɛ aɖewo megbe la, ame si srɔ̃a Biblia kplim la hã ƒe mo yaa! Megblɔ nɛ be, esi medi be manye Yesu yomedzela ta la, medo le hadzihaa me!\nBiblia nɔ nam abe ahuhɔ̃e ene, si na mekpɔ nye vodadawo dze sii. (Yakobo 1:22-25) Mede dzesii be mewɔ nu gbegblẽ geɖe: Menye dadala, metia nu gãgãwo yome ŋukeklẽtɔe. Megblɔa nya ƒaƒãwo, medaa kɔ, menoa atama henoa aha tsu hã. Esi mekpɔ ale si gbegbe nye agbenɔnɔ to vovo tso Biblia ƒe mɔfiamewo gbɔe la, mese le ɖokuinye me be metɔ kpe. Ke hã meɖoe kplikpaa be mawɔ tɔtrɔ siwo hiã.—Efesotɔwo 4:22-24.\n“Mía Fofo si le dziƒo la nye nublanuikpɔla si di be yeafa akɔ na ame siwo trɔ dzi me”\nNye dzitsinya ɖe fu nam vevie ɖe vodada siwo mewɔ va yi la ta, vevietɔ le gɔmedzedzea me. Gake Ðasefo si nɔ Biblia srɔ̃m kplim la kpe ɖe ŋunye ŋutɔ. Ena mexlẽ nya si dze le Yesaya 1:18, afi si gblɔ be: “Ne miaƒe nu vɔ̃wo le abe nyagadzĩ ene la, woafu abe sno ene.” Biblia me nya sia kple bubuwo na meka ɖe edzi be mía Fofo si le dziƒo la nye nublanuikpɔla si di be yeafa akɔ na ame siwo trɔ dzi me.\nEsi meva nya Yehowa nyuie helɔ̃e la, esia ʋãm meɖe adzɔgbe nɛ be masubɔe ɖaa. (Psalmo 40:9) Wonyrɔm mezu Yehowa Ðasefo le ƒe 1992 me, le dukɔwo dome takpekpe si wowɔ le St. Petersburg, Russia la me.\nMedze xɔlɔ̃ nyui geɖewo le Yehowa subɔlawo dome. Enuenu la, míeƒoa ƒu ƒoa ha ɖɔʋuwo hesea vivi na Mawu ƒe nunana sia. (Yakobo 1:17) Srɔ̃nye Kristina hã nye yayra tɔxɛ aɖe nam. Mía kplii míeto nɔnɔme vovovowo me—dzidzɔnyawo kple agbemenya sesẽwo siaa—eye eyae megblɔa nye dzimenyawo na.\nNe ɖe nyemeva zu Yehowa Ðasefo o la, ɖewohĩ ne nyemele agbe egbea o. Tsã la, kuxiwo kple nya sesẽwo ɖea kpe nam enuenu. Gake fifia ya, taɖodzinu vavã le nye agbe ŋu, eye mekpɔe be nuwo le nam abe ale si wòle be woanɔ ene.\nƉoe Ɖe Amewo Ɖoe Ɖe Amewo Biblia Le Amewo Ƒe Agbenɔnɔ Trɔm\nBiblia Le Amewo Ƒe Agbenɔnɔ Trɔm—April 2013


Yakobo 2 | Biblia Le Internet Dzi | Xexe Yeye Gɔmeɖeɖe (1984)\n2 Nɔvinyewo, menye ameŋkumekpɔkpɔ ye mietsɔ lé mía Aƒetɔ Yesu Kristo, si nye míaƒe ŋutikɔkɔe la, dzi xɔxɔse me ɖe asi o ɖe, alo eyaea? 2 Elabena ne ame aɖe si do sikasigɛwo ɖe eƒe asiwo, eye wòle awu xɔasi aɖe me la, ge ɖe miaƒe ƒuƒoƒe aɖe, gake ame dahe aɖe si le awu ƒoɖi me hã ge ɖe eme, 3 eye ame si do awu xɔasi la ƒe nu nyo mia ŋu, si na miegblɔ nɛ be: “Va nɔ anyi ɖe teƒe nyui sia,” gake miegblɔ na ame dahea ya be: “Wò ya nɔ tsitrenu,” alo: “Nɔ anyi ɖe zikpui ma dzi le nye afɔɖodzinu te” la, 4 ekema miele vovototo dem mia nɔewo dome, eye miezu ʋɔnudrɔ̃lawo hele afia gbegblẽwo tsom, alo menye nenemae oa? 5 Nɔvinye lɔlɔ̃tɔwo, mise nya sia. Mawu tia ame siwo nye ame dahewo le xexea me, be woanye kesinɔtɔwo le xɔse me kple domenyilawo le fiaɖuƒe si ŋugbe wòdo na ame siwo lɔ̃nɛ la me, alo mele eme oa? 6 Ke miawo ya miedo vlo ame dahe la. Kesinɔtɔwo tea mi ɖe anyi, eye wohea mi yia ʋɔnu, menye nenemae oa? 7 Wogblɔa busunya ɖe ŋkɔ nyui si woyɔ na mi la ŋuti, alo mele eme oa? 8 Ke azɔ, ne mieyi edzi le fiasedede la dzi wɔm abe ale si ŋɔŋlɔ la gblɔe ene be: “Ele be nàlɔ̃ hawòvi abe wò ŋutɔ ɖokuiwò ene” la, ekema miele agbagba dzem ŋutɔ. 9 Gake ne mieyi edzi le ame ŋkume kpɔm la, ekema miele nu vɔ̃ wɔm, elabena se la ɖee fia be mienye vodalawo. 10 Elabena ame si wɔa Se la katã dzi, gake dana le ɖeka dzi la, ezu wo katã dzi dala. 11 Elabena ame si gblɔ be: “Mele be nàwɔ ahasi o” la kee gblɔ be: “Mele be nàwu ame o.” Ke ne mèwɔa ahasi o, gake nèwua ame la, ekema èzu sedzidala. 12 Miyi edzi mianɔ nu ƒom alea, eye miyi edzi mianɔ nu wɔm alea, abe ame siwo woatsɔ ablɔɖedukɔ ƒe se adrɔ̃ ʋɔnui ene. 13 Elabena ame si mekpɔa nublanui na ame o la, womakpɔ nublanui nɛ le ʋɔnudɔdrɔ̃ me o. Nublanuikpɔkpɔ ƒoa adegbe be yeɖua ʋɔnudɔdrɔ̃ dzi. 14 Viɖe kae wònye, nɔvinyewo, ne ame aɖe gblɔna be xɔse le ye si, evɔ dɔwɔwɔ ya mele esi o? Xɔse ma mate ŋu axɔe ɖe agbe o ɖe, alo ate ŋuia? 15 Ne nɔviŋutsu alo nɔvinyɔnu aɖe le amama, eye nuɖuɖu si asu nɛ le ŋkekea me mele esi o, 16 evɔ mia dometɔ aɖe gblɔ na wo be: “Miheyi le ŋutifafa me, dzo naɖo lãme na mi, eye miɖu nu ɖi ƒo,” gake miena nu siwo woƒe ŋutilã hiã o ɖe, viɖe kae wònye? 17 Nenema kee xɔse hã, ne dɔwɔwɔ mekpe ɖe eŋu o la, enye nu kuku le eɖokui me. 18 Gake ame aɖe ya agblɔ be: “Xɔse le asiwò, eye dɔwɔwɔwo le nye hã asinye. Fia wò xɔse si ŋu dɔwɔwɔ mekpe ɖo o lam, eye nye hã mafia nye xɔse la wò to nye dɔwɔwɔwo me.” 19 Èxɔe se be Mawu ɖeka koe li, menye nenemae oa? Èle agbagba dzem ŋutɔ. Gake gbɔgbɔ vɔ̃wo hã xɔe se, eye wodzona nyanyanya. 20 Gake Oo ame gbɔlo, ɖe nèdi be yeanya be viɖe aɖeke mele xɔse dɔwɔwɔ manɔŋui ŋu oa? 21 Ðe womebu mía fofo Abraham ame dzɔdzɔe to dɔwɔwɔ me, esi wòtsɔ via Isak na le vɔsamlekpui la dzi megbe oa? 22 Èkpɔe be eƒe dɔwɔwɔwo kpe ɖe eƒe xɔse ŋu, eye to eƒe dɔwɔwɔwo me la, ena eƒe xɔse de blibo, 23 eye ŋɔŋlɔ la va eme, si gblɔ be: “Abraham xɔ Yehowa dzi se, eye wobui dzɔdzɔenyenye nɛ,” eye wova yɔe be “Yehowa xɔlɔ̃.” 24 Miekpɔe be wobua ame be ele dzɔdzɔe to dɔwɔwɔwo me, ke menye to xɔse ɖeɖe ko me o. 25 Ðe menye nenema kee wobu Raxab, gbolo la, be enye ame dzɔdzɔe, esi wòxɔ ame dɔdɔwo nyuie hena woto mɔ bubu dzo oa? 26 Nyateƒee, abe ale si ŋutilã gbɔgbɔ manɔmee nye nu kuku ene la, nenema kee xɔse dɔwɔwɔ manɔŋui hã nye nu kuku.


Amedzrowɔwɔ Kple Gbedodoɖa Ŋuti Nufiamewo | Yesu Ƒe Agbemeŋutinya\nAmedzrowɔwɔ Kple Gbedodoɖa Ŋuti Nufiamewo\nYESU YI MARTA KPLE MARIA ƑE ME\nGBEDODOÐA MADZUDZƆMADZUDZƆE LE VEVIE\nKɔƒe aɖe si ŋkɔe nye Betania la le Amitoa ŋu le ɣedzeƒe gome, eye wòdidi tso Yerusalem gbɔ abe kilometa etɔ̃ ene. (Yohanes 11:18) Yesu yi Marta kple Maria, siwo nye nɔviwo la, ƒe me le du ma me. Woawo kple wo nɔviŋutsu Lazaro wonye Yesu xɔlɔ̃wo, eye woxɔe nyuie.\nBubue wònye be Mesia la nadze wo gbɔ. Marta di vevie be yeawɔ amedzro na Yesu, eya ta ede asi nuɖaɖa me be yeaɖo kplɔ̃ kpeɖii aɖe nɛ. Esime Marta le dɔ dzi la, nɔvianyɔnu Maria ya bɔbɔ nɔ Yesu ƒe afɔnu hele to ɖomee. Emegbe Marta va gblɔ na Yesu be: “Aƒetɔ, mètsɔ ɖeke le eme be nɔvinyea gblẽ dɔawo katã ɖe nye ɖeka dzinye oa? Gblɔe nɛ ne wòava kpe ɖe ŋunye.”—Luka 10:40.\nYesu mehe nya ɖe Maria ŋu o, ke boŋ exlɔ̃ nu Marta ku ɖe ale si wòtsi dzi ɖe ŋutilãmenuwo ŋu akpa ta hegblɔ be: “Marta, Marta, ètsi dzimaɖi hele fu ɖem na ɖokuiwò le nu geɖewo ŋuti. Ke hã nu ʋɛ aɖewo koe hiã, alo ɖeka pɛ ko. Maria ya tia nyuia gome, eye womele exɔ ge le esi o.” (Luka 10:41, 42) Ɛ̃, Yesu le gbɔgblɔm be mehiã be woazã ɣeyiɣi geɖe ɖe nu vovovowo ɖaɖa ŋu o. Nuɖuɖu ale si nu asu la koe hiã.\nSusu nyui ye le Marta si. Edi be yeawɔ amedzro na Yesu. Gake ale si wòtsi dzi ɖe nuɖaɖaa ŋu la wɔe be nufiame vevi si wòaxɔ tso Mawu ŋutɔ ƒe Vi la gbɔ la le eŋu tom! Yesu na eme kɔ be Maria tia nyuia gome si ahe viɖe mavɔwo vɛ nɛ, eye wòganye nufiame si dzi wòle be mí katã míaɖo ŋkui.\nƔebubuɣi la, Yesu he susu yi nufiame bubu aɖe si hã le vevie ŋutɔ la dzi. Nusrɔ̃la aɖe biae be: “Aƒetɔ, fia gbedodoɖa mí abe ale si Yohanes hã fia eƒe nusrɔ̃lawoe ene.” (Luka 11:1) Yesu wɔ esia xoxo anɔ abe ƒe ɖeka kple afã ene do ŋgɔ le eƒe Todzimawunya la me. (Mateo 6:9-13) Gake ɖewohĩ nusrɔ̃la sia menɔ anyi ɣemaɣi o, eya ta Yesu gagbugbɔ nya veviawo gblɔ. Eyome ewɔ kpɔɖeŋu aɖe tsɔ te gbe ɖe ale si wòhiã be woado gbe ɖa madzudzɔmadzudzɔe la dzi.\n“Le kpɔɖeŋu me, ne xɔlɔ̃ le mia dometɔ aɖe si, eye wòyi egbɔ le zãtiƒe gblɔ nɛ be: ‘Xɔ̃nye, do abolo etɔ̃ nam, elabena xɔ̃nye aɖe tso mɔ dzi va gbɔnye fifi laa, gake naneke mele asinye matsɔ aɖo ekɔme o.’ Ke ame ma aɖo eŋu nɛ tso xɔa me be: ‘Dzudzɔ fuɖeɖe nam. Metu ʋɔa xoxo, eye nye kple vinyewo míemlɔ anyi. Nyemate ŋu afɔ ana naneke wò o.’ Mele egblɔm na mi be: Ne mafɔ ana nanekee le esi wònye exɔlɔ̃ ta o la, afɔ godoo le esi wòle ebiam atraɖii ta, eye wòatsɔ nu siwo hiãe la anɛ.”—Luka 11:5-8.\nYesu mele gbɔgblɔm be Yehowa melɔ̃na be yeaɖo to míaƒe kukuɖeɖewo abe ale si wònɔ le xɔlɔ̃ ma gome ene o. Nu si eƒe nyaa fia boŋue nye be ne xɔlɔ̃ si medi be yeana kpekpeɖeŋu o la atsɔ nu si wobia kutrikukutɔe ana la, ke mía Fofo lɔ̃ame si le dziƒo la ase esubɔla wɔnuteƒewo ƒe kokoƒoƒo siwo tso dzi me la godoo! Yesu yi edzi be: “Mele egblɔm na mi be, minɔ ebiabia dzi, eye woana mi; minɔ edidi dzi, eye miakpɔe; minɔ ʋɔƒoƒo dzi, eye woaʋui na mi. Elabena ame sia ame si le nu biam la, exɔnɛ; ame sia ame si le nu dim la, ekpɔnɛ; eye ame sia ame si le ʋɔ ƒom la, woaʋui nɛ.”—Luka 11:9, 10.\nYesu na nya si gblɔm wòle la me kɔ ƒãa azɔ esi wòtsɔ Fofoa sɔ kple vifofo amegbetɔwo hegblɔ be: “Vifofo kae le mia dome si ne via bia tɔmelãe la, wòatsɔ da ade esi ɖe tɔmelã teƒe? Alo ne ebia koklozii la, wòatsɔ dziɖegbe anɛ? Eya ta ne mi ame vɔ̃ɖiwo kura gɔ̃ hã, mienya ale si miana nu nyuiwo mia viwo la, ɖe Fofo si le dziƒo la mana gbɔgbɔ kɔkɔe ame siwo bianɛ la geɖe wu oa?” (Luka 11:11-13) Aleke gbegbe wòfaa akɔ na mí ye nye esi be mía Fofo la lɔ̃na faa be yeaɖo to mí ahana nu siwo hiã mí la mí!\nNu kae to vovo le nu si Marta kple Maria tsɔ ɖo nɔƒe vevitɔ la me, eye nufiame kae le eme na mí?\nNu ka tae Yesu gagbugbɔ nu si wòfia tso gbedodoɖa ŋu la gblɔ?\nKpɔɖeŋu kae Yesu wɔ tsɔ ɖe ale si wòhiã be míanɔ gbedodoɖa dzi madzudzɔmadzudzɔe la fia?


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nEsusɔ Vie—Xexe si me Mɔkpɔkpɔ Magabu Ðe Ame O Ava\nAGBENƆNƆ va le sesẽm ɖe edzi ɖaa, eye nusiwo ta dzi ɖena le amewo ƒo la sɔ gbɔ. Ne dzi ɖe le mía ƒo la, esesẽna be míaɖu míaƒe seselelãmewo dzi. Nya lae nye be, dzidzɔkpɔkpɔ buna ɖe amesiwo lɔ̃ agbe gɔ̃ hã vevie! Se kpɔɖeŋu aɖewo ɖa.\nLe blema ɣeyiɣiwo me la, dzi ɖe le nyagblɔɖila Mose ƒo ale gbegbe be wògblɔ na Mawu be: “Wum zi ɖeka boŋ, nenye be, ève nunye; bena magakpɔ nye dzɔgbevɔ̃e teƒe o.” (Mose IV, 11:15) Esi nyagblɔɖila Eliya nɔ sisim le eƒe futɔwo nu la, edo ɣli gblɔ be: “Esɔ gbɔ! Azɔ, Yehowa, xɔ nye luʋɔ [agbe].” (Fiawo I, 19:4) Eye nyagblɔɖila Yona gblɔ be: “Yehowa, xɔ nye agbe le asinye! Elabena enyo nam be, maku wu esi manɔ agbe.” (Yona 4:3) Gake Mose, Eliya, alo Yona mewu wo ɖokui o. Wo katã wonya se si Mawu de be: “Megawu ame o.” (Mose II, 20:13) Esi Mawu dzixɔse sesẽ nɔ wo si ta la, wonya be nɔnɔme aɖeke mevlo nenema gbegbe o eye be agbe nye nunana tso Mawu gbɔ.\nKe kuxi siwo míedoa goe egbea ya ɖe? Tsɔ kpe ɖe nuteɖeamedziwo alo ŋutilãmekuxiwo ŋu la, ahiã ɣeaɖewoɣi be míakpe akɔ kple ƒometɔwo, aƒelikawo, alo dɔwɔhatiwo ƒe ŋlɔmiwɔwɔ le ame ŋu. Biblia ƒo nu tso amesiwo yɔ fũ “kple madzɔmadzɔnyenye katã: Ahasiwɔwɔ, vɔ̃ɖiwɔwɔ, nu tovo wɔwɔ, ŋubiabiã; eye woyɔ fũ kpakple ŋuʋaʋã, amewuwu, dzrewɔwɔ, beble, apasa; sakplisalawo, ameŋuzɔlawo, amesiwo léa Mawu ɖe fu me, vlodolawo, dadalawo, adegbe ƒuƒlu ƒolawo, amesiwo toa nu vɔ̃ɖi vɛ, amesiwo meɖoa to woƒe dzilawo o, ame masenugɔmewo, nubabladzidalawo, amesiwo melɔ̃a ame ƒe nya o, amesiwo gbea avuléle kple ame makpɔnublanuiwo” ŋu. (Romatɔwo 1:28-31) Amesiawo ƒomevi dome nɔnɔ gbesiagbe ate ŋu ana agbe nazu abe agba ene. Aleke míakpe ɖe amesiwo hiã akɔfafa kple gbɔdzɔe ŋui?\nLɔlɔ̃ Faa Aɖo To\nXaxawo kple fukpekpe ate ŋu awɔe be ame ƒe susu natɔtɔ. Nunyala la gblɔ be: “Teteɖeanyi ɖeɖe dzaa ate ŋu ana nunyala nawɔ nu aɖaʋatɔe.” (Nyagblɔla 7:7, NW) Eyata ele be woalé fɔ ɖe amesi ƒoa nu tsoa eɖokui wuwu ŋu la ŋuti. Kuxi kawo kee le fu ɖem nɛ o, eɖanye seselelãme tɔ, ŋutilã me tɔ, susu me tɔ, alo gbɔgbɔ me tɔ o, ahiã be woatso ɖe eŋu kaba. Gake ame bibiwo ƒe atikewɔwɔ kple dɔyɔɖaŋuwo le vovovo, eye ele be ame ŋutɔ natso nya me le dɔyɔɖaŋuwo ŋu.—Galatiatɔwo 6:5.\nNuka kee ɖaʋã ame wòdi be yeawu ye ɖokui o, nugɔmesela, veveseɖeamenula, kple dzigbɔɖitɔ si woakpɔ agblɔ ame ƒe dzimenya na ate ŋu atrɔ nɔnɔmea geɖe ŋutɔ. Ƒometɔwo kple xɔlɔ̃ siwo lɔ̃ faa be yewoaɖo to la ate ŋu ana kpekpeɖeŋu. Tsɔ kpe ɖe veveseɖeamenu kple dɔmenyonyo ŋu la, nya tuameɖo siwo tso Mawu ƒe Nya me ate ŋu akpe ɖe amesiwo mɔkpɔkpɔ bu ɖo la ŋu ale gbegbe.\nGbɔgbɔ me Kpekpeɖeŋu na Amesiwo Dzi Nu Te Ðo\nAwɔ nuku na wò ne ènya alesi gbegbe Biblia xexlẽ te ŋu dea dzi ƒo na amee. Togbɔ be Biblia menye tagbɔdɔ ŋuti mɔfiamegbalẽ o hã la, ate ŋu akpe ɖe mía ŋu míade asixɔxɔ agbe ŋu. Fia Salomo gblɔ be: “Medze sii bena, nu nyui aɖeke meli na wo wu be, woakpɔ dzidzɔ, eye woaɖu agbe le woƒe agbenɔɣi o. Ke be ame aɖe naɖu nu ano nu, eye wòanyo nɛ le eƒe agbagbadzedzewo katã me la, Mawu ƒe nunanae.” (Nyagblɔla 3:12, 13) Le dɔwɔna dzeameŋu si nana gɔmesese nɔa agbe ŋu megbe la, nu tsɛ aɖewo—abe ya fafɛ, ŋdɔʋuʋu, seƒoƒowo, atiwo, kple xewo ene—nye nusiwo Mawu na mí be woado dzidzɔ na mí.\nNusi gadea dzi ƒo kura gɔ̃ hãe nye kakaɖedzi si Biblia na be Yehowa Mawu kple Via, Yesu Kristo, tsɔa ɖe le eme na mí. (Yohanes 3:16; Petro I, 5:6, 7) Esɔ be hakpala la gblɔ be: ‘Woakafu Yehowa, amesi tsɔa míaƒe agbawo na mí gbeawotsyogbe, eyae nye míaƒe xɔname ƒe Mawu vavã la.’ (Psalmo 68:20) Togbɔ be míase le mía ɖokui me be míeɖi naneke o kple be míedze o hã la, Mawu le mía yɔm be míado gbe ɖa na ye. Kakaɖedzi nenɔ asiwò be mado ŋukpe ame aɖeke si bia kpekpeɖeŋui ɖokuibɔbɔtɔe le anukwareɖiɖi me o.\nMasɔ be ame aɖeke nakpɔ mɔ be yeanɔ agbe kuxi manɔmee egbea o. (Hiob 14:1) Ke hã nyateƒe si le Mawu ƒe Nyaa me fia ame geɖe be ameɖokuiwuwu menye mɔ nyuitɔ si dzi woato akpɔ woƒe kuxiwo gbɔ o. Wò ya bu alesi apostolo Paulo kpe ɖe gaxɔdzikpɔla si tɔtɔ kura ŋu kpɔ, amesi “ɖi vo tso alɔ̃ me; eye esi wòkpɔ bena, gaxɔ la ƒe ʋɔtruawo le nuvo la, edi yi, be yeawu ye ɖokui.” Kasia ko la, gaxɔdzikpɔla la ƒo nya ta be ye ɖokui wuwu anyo wu be yeaku ŋukpedoametɔe le yeƒe kpododonu ta eye be ɖewohĩ womana yeaku kaba hã o. Apostoloa do ɣli gblɔ be: “Megawɔ vɔ̃ aɖeke ɖokuiwò o, elabena mí katã míele afii.” Paulo megblɔ nya ma ko heɖe asi o. Le nyateƒe me la, wo kple Sila fa akɔ na gaxɔdzikpɔla la eye woɖo nya ŋu nɛ esi wòbia be: “Aƒetɔwo, nukae le nam be mawɔ, bena makpɔ ɖeɖe mahã?” Woɖo ŋu nɛ be: “Xɔ Aƒetɔ Yesu Kristo dzi se, eye mia kple aƒewò me miakpɔ ɖeɖe.” Emegbe wogblɔ Yehowa ƒe nya na eya kple eƒemetɔwo, eye ewɔe be “[wonyrɔ eya] kple etɔwo katã enumake.” Dzi dzɔ gaxɔdzikpɔla sia kple eƒemetɔwo ale gbegbe eye gɔmesese yeye va ɖo woƒe agbe ŋu.—Dɔwɔwɔwo 16:27-35.\nEgbea la, gbɔdzɔe ka gbegbee nye si wònye be míanya be menye Mawue na nuvɔ̃ɖiwɔwɔ li o! Eƒe Nya yɔ gbɔgbɔ vɔ̃ aɖe, “esi woyɔna be: Abosam kple Satana,” be eyae nye “amesi nye xexeame katã blela.” Gake eƒe ɣeyiɣi le vɔvɔm. (Nyaɖeɖefia 12:9, 12) Esusɔ vie la, Mawu ade nu nyaawo me ale be xaxa siwo katã Satana kple eƒe gbɔgbɔ vɔ̃wo he ƒu anyigbadzinɔlawo la awu enu. Emegbe xexe yeye si me dzɔdzɔenyenye anɔ si ŋugbe Mawu do la atsi nusiwo hea mɔkpɔkpɔbuɖeame kple ameɖokuiwuwu vɛ nu tegbee.—Petro II, 3:13.\nAkɔfafa na Amesiwo Le Kpekpeɖeŋu Dim\nFifia kura gɔ̃ hã la, amesiwo mɔkpɔkpɔ bu ɖo ate ŋu akpɔ akɔfafa tso Ŋɔŋlɔawo me. (Romatɔwo 15:4) Hakpala Dawid dzi ha be: “Mawu, màdo vlo dzi gbagbã, si tugu la o.” (Psalmo 51:19) Nyateƒe wònye be míedoa go dodokpɔ aɖewo eye míekpɔa blibomademade me tsonuwo teƒe kokoko. Gake sidzedze vavãtɔ si ku ɖe mía Fofo dɔmenyotɔ, lɔ̃ame, kple nugɔmesela si le dziƒo ŋu nyanya ana míaka ɖe edzi be míexɔ asi le eŋkume. Mawu ate ŋu anye mía Xɔlɔ̃ kple Nufiala vevitɔ. Ne míena ƒomedodo kplikplikpli va le mía kple Yehowa Mawu dome la, matrɔ mí ato eme gbeɖe o. Mía Wɔla gblɔ be: “Nye Yehowa, wò Mawu, enye amesi fia nusi nyo na wò la wò, nyee akplɔ wò to mɔ, si dzi nato.”—Yesaya 48:17.\nAme geɖe ɖo ŋu ɖe Mawu ŋu wòɖe vi na wo. Le kpɔɖeŋu me: Blanuiléle ɣeyiɣi didi gbã lãme na Mara xoxo esi viaŋutsuvi ɖeka kolia ku le ʋufɔku aɖe me. * Dzidzi ƒoe eye wòte kpɔ be yeawu ye ɖokui. Gake fifia la, efɔna kaba gbesiagbe kpɔa eƒe aƒemedɔwo gbɔ. Hasese kple kpekpeɖeŋu nana ame bubuwo vivia enu. Mɔkpɔkpɔ si li be “tsitretsitsi li na ame dzɔdzɔewo kple ame madzɔmadzɔwo siaa” na veve si wòsena le viaŋutsu lɔlɔ̃a ƒe kuku kpata ta la nu fa vie eye wògado ŋusẽ eƒe Mawu dzixɔse. (Dɔwɔwɔwo 24:15) Esi medzro Mara kpɔ gbeɖe be yeava zu mawudɔla anɔ dziƒo o ta la, nya siwo le Psalmo 37:11 de eƒe dzi gbɔ ŋutɔ, si nye: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”\nBrazil nyɔnu bubu si nye Sandra, dze agbagba vevie be yeanye vinɔ adodoea na vi etɔ̃ siwo le esi. Egblɔ be: “Menɔ dɔ dzi ale gbegbe be esi fofonye ku kpata eye meva dze sii le ɣeyiɣi ma ke me be srɔ̃nyeŋutsu nɔ nyɔnu bubu gbɔ dem la, nyemebui gɔ̃ hã be mado gbe ɖa na Mawu abia kpekpeɖeŋui o.” Dzi ɖe le Sandra ƒo wòte kpɔ be yeawu ye ɖokui. Nukae kpe ɖe eŋu be wòkpɔ gbɔdzɔe? Alesi wòkpɔ ŋudzedze ɖe gbɔgbɔmenuwo ŋu ye. “Zã ɖesiaɖe me hafi mamlɔ anyi la, mexlẽa Biblia, eye medzea agbagba be matsɔ ɖokuinye aɖo amesiwo ŋu nya mexlẽna teƒe. Mexlẽa Gbetakpɔxɔ kple Nyɔ! magazineawo hã, eye agbemeŋutinyaawo ŋue medoa vivi ɖo vevie elabena wokpena ɖe ŋunye be tɔnye gome le agbe me dzea ŋunye.” Esi wònya be Yehowae nye ye xɔlɔ̃ vevitɔ ta la, esrɔ̃ alesi wòagblɔ nusi tututu le dzime nɛ le eƒe gbedodoɖawo me.\nEtsɔme si me Mɔkpɔkpɔbuɖeame Manɔ Anyi O\nAkɔfanya ka gbegbee nye si wònye be míanya be fukpekpe manɔ anyi ɖaa o! Le Mawu Fiaɖuƒea ƒe dziɖuɣi la, dzi adzɔ ɖevi kple ame tsitsi siwo ŋu wowɔ hlɔ̃nu alo numadzɔmadzɔ ɖo, alo esiwo ŋu wobu nazã ɖo. Abe alesi wogblɔe ɖi le psalmo aɖe si nye nyagblɔɖi me ene la, Fia si Yehowa tia, si nye Yesu Kristo, “aɖe ame dahe, si le ɣli dom, kple hiãtɔ, si xɔnametɔ aɖeke meli na o la.” Gakpe ɖe eŋu la, “ave hiãtɔwo kple ame dahewo nu, eye wòaɖe ame dahewo ƒe luʋɔ.” Le nyateƒe me la, “aɖe woƒe luʋɔ tso teteɖeanyi kple ŋutasesẽ me, eye woƒe ʋu axɔ asi le eŋku me.”—Psalmo 72:12-14.\nNyagblɔɖinya mawo ƒe emevaɣi tu aƒe. Ðe agbe mavɔ nɔnɔ le anyigba dzi le nɔnɔme siawo me dze ŋuwòa? Ne nenemae la, ke susu aɖee nye ema si ta wòle be nàkpɔ dzidzɔ ɖo ahade bubu agbe ŋu be enye nunana tso Mawu gbɔ. Eye ne ègblɔ Ŋɔŋlɔawo me ŋugbedodo fakɔname siawo na ame bubuwo la, àte ŋu ahe dzidzɔ gã aɖe va agbe me na amesiwo le kpekpeɖeŋu dim le xexe maseveveɖeamenu si me lɔlɔ̃ mele o la me.\n^ mm. 15 Míetrɔ ŋkɔ aɖewo.\nDzidzɔkpɔɣi geɖe li egbea\nÈkpɔa mɔ na xexe si me mɔkpɔkpɔ mabu ɖe ame oa?\nƉoe Ɖe Amewo Ɖoe Ɖe Amewo Esusɔ Vie—Xexe si me Mɔkpɔkpɔ Magabu Ðe Ame O Ava\nw00 9/15 axa 4-7


Ame Siwo Ŋlɔ Nu Tso Yesu Ŋu | Fia Nu Viwòwo\nGBE BUBU Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) Chin (Zotung) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Jula Kabyle Kachin Kalanga (Zimbabwe) Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mende Miskito Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidzin (Kamerun) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nÈle ŋutsu siwo le nɔnɔmetataa me kpɔma?— Woƒe ŋkɔwoe nye Mateo, Marko, Luka, Yohanes, Petro, Yakobo, Yuda kple Paulo. Ŋutsu siawo nɔ agbe le ɣeyiɣi si me Yesu nɔ anyigba dzi la me, eye woŋlɔ nu tso Yesu ŋu. Na míasrɔ̃ nu tso wo ŋu vie.\nNu kae nènya tso ŋutsu siawo ŋu?\nŊutsu siawo dometɔ etɔ̃ nye apostolo siwo ɖe gbeƒã kple Yesu. Ènya ŋutsu etɔ̃ siawoa?— Woawoe nye Mateo, Yohanes kple Petro. Apostolo Mateo kple Yohanes nya Yesu nyuie, eye wo dometɔ ɖe sia ɖe ŋlɔ nu tso Yesu ŋu. Apostolo Yohanes kee ŋlɔ agbalẽ siwo ŋkɔwoe nye Nyaɖeɖefia, Yohanes Ƒe Agbalẽ Gbãtɔ, Yohanes Ƒe Agbalẽ Evelia kple Yohanes Ƒe Agbalẽ Etɔ̃lia hã. Apostolo Petro ŋlɔ agbalẽ eve. Agbalẽ siawoe nye Petro Ƒe Agbalẽ Gbãtɔ kple Petro Ƒe Agbalẽ Evelia. Le Petro ƒe agbalẽ evelia me la, eŋlɔ nu tso ɣeyiɣi si me Yehowa ƒo nu tso dziƒo la ŋu. Ɣemaɣi la, Yehowa gblɔ tso Yesu ŋu be: ‘Ame siae nye vinye. Melɔ̃e, eye eƒe nu dzea ŋunye.’\nŊutsu bubu siwo le nɔnɔmetataa me hã fia nu tso Yesu ŋu le woƒe agbalẽ siwo woŋlɔ la me. Wo dometɔ ɖekae nye Marko. Anɔ eme be enɔ eteƒe esime wolé Yesu eye wòkpɔ nu sia nu si dzɔ ɣemaɣi. Bubue nye Luka. Enye ɖɔkta eye anɔ eme be eva zu Kristotɔ esi Yesu ku megbe.\nBiblia-ŋlɔla eve bubu siwo kpɔm nèle le nɔnɔmetataa me la nye Yesu nɔviŋutsuwo. Ènya woƒe ŋkɔwoa?— Woƒe ŋkɔwoe nye Yakobo kple Yuda. Gbã la, womexɔ Yesu dzi se o. Wobu gɔ̃ hã be edze aɖaʋa. Gake wova xɔ Yesu dzi se emegbe eye wozu Kristotɔwo.\nBiblia-ŋlɔla susɔea si kpɔm nèle le nɔnɔmetataa me la ŋkɔe nye Paulo. Hafi wòava zu Kristotɔ la, eŋkɔe nye Saul. Melɔ̃a Kristotɔwo ƒe nya kura o eye wòsẽa ŋuta le wo ŋu. Ènya nu si na Paulo va zu Kristotɔa?— Gbe ɖeka la, Paulo le mɔ dzi yina Damasko eye wòse ame aɖe ƒe gbe wònɔ nu ƒom nɛ tso dziƒo. Yesue! Ebia Paulo be: ‘Nu ka tae nèle ŋuta sẽm le ame siwo xɔ dzinye se la ŋu nenema gbegbe?’ Le ema megbe la, Paulo trɔ dzi me eye wòzu Kristotɔ. Paulo ŋlɔ agbalẽ siwo le Biblia me la dometɔ 14. Eƒe agbalẽawo dze egɔme tso Romatɔwo va se ɖe Hebritɔwo dzi.\nÐe míexlẽa Biblia gbe sia gbe oa?— Biblia xexlẽ nana míesrɔ̃a nu geɖe tso Yesu ŋu. Àdi be yeasrɔ̃ nu geɖe tso Yesu ŋua?—\nYesu ƒe apostolo kawoe ŋlɔ nu tso eŋu?\nBiblia-ŋlɔla eve kawoe nye Yesu nɔviŋutsuwo?\nNu kae na Paulo va zu Kristotɔ?\nAudio Nu siwo woate ŋu aƒo ase ƒe kɔpiwɔwɔ ƒe tiatiawo Fia Nu Viwòwo


GBE BUBU Albanian Amharic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greek Hiligaynon Hungarian Igbo Indonesian Italian Japanese Korean Lithuanian Malagasy Myanmar Norwegian Polish Portuguese Rarotongan Romanian Samoan Sepedi Sesotho (Lesotho) Setswana Silozi Sinhala Slovak Slovenian Spanish Swahili Thai Tsonga Turkish Ukrainian Vietnamese\nGilead Suku Ƒe Klass 126 Lia Nuwuwu\nAMEHA aɖewo siwo dzidzɔ yɔ mo na fũu la va ƒo ƒu ɖe Gbetakpɔxɔ Habɔbɔa Ƒe Hehenaƒe si le Patterson, New York, hena wɔna tɔxɛ aɖe. Memleɖa, March 14, 2009, dzi ye, eye ŋkeke sia nye Gbetakpɔxɔ Habɔbɔa Ƒe Gilead Biblia Suku ƒe klass 126 lia nuwuwu ƒe ŋkeke. Woaɖo klass sia nuwulawo ɖe dukɔ 22 me bene woaɖaɖe gbeƒã Mawu Fiaɖuƒe ŋuti nya nyuia.—Mateo 24:14.\nÐeko sukuviawo wu ɣleti atɔ̃ ƒe hehexɔxɔ memie si wotu ɖe Biblia dzi bene wòakpe ɖe wo ŋu woanye Kristotɔ dutanyanyuigblɔla kpɔdzidzedzewo nu teti koe nye ema. Sukunuwuwɔnawo nye mɔnukpɔkpɔ mamlɛtɔ si asu wo si abe ƒuƒoƒo ene be woase aɖaŋuɖoɖo nyui siwo akpe ɖe wo ŋu woaɖo taɖodzinu ma gbɔ.\nNɔviŋutsu Anthony Morris, si nye Yehowa Ðasefowo Ƒe Dziɖuha la me tɔ si nɔ zi me na wɔnaawo la ɖo ŋku edzi na vavalawo be ƒe 1943 mee wote hehenana dutanyanyuigblɔlawo le Gilead Sukua. Tso ɣemaɣi la, ame siwo wona hehee le suku sia la le ŋusẽ nyui kpɔm ɖe xexea me katã ƒe gbeƒãɖeɖedɔa dzi le mɔ ɖedzesi aɖe nu.\nNuƒolaa ɖe nu me be, togbɔ be agbalẽfialawo kple Farisitɔwo ɖi gbɔ Yesu ƒe apostolowo be wonye “ame manyagbalẽwo kple ame tsɛwo” hã la, enɔ na tsitretsiɖeŋula mawo be woalɔ̃ ɖe edzi be esi apostoloawo nɔ Yesu ŋu kpɔ tae wote ŋu ƒo nu dzideƒotɔe ɖo. (Dɔwɔwɔwo 4:13) Hehe si sukunuwulaawo hã xɔ kpe ɖe wo ŋu be woaƒo nu dzideƒotɔe.\n“Miganye Ame Ŋkume Kpɔlawo O” ye nye tanya wɔdɔɖeamedzi si me Nɔviŋutsu Robert Ciranko, si naa kpekpeɖeŋu Dziɖuhaa ƒe Nuŋɔŋlɔkɔmitia la, dzro. Eɖe nu me be, eteƒe madidi o, sukunuwulaawo ado go ame siwo ƒe dekɔnu kple kɔnyinyiwo to vovo sãa. Ke hã, ame siawo dome nɔnɔ kple gbeƒãɖeɖe na wo manye kuxi aɖeke na sukunuwulaawo o, ne wona Yehowa ƒe nukpɔsusu su wo si. Le Dɔwɔwɔwo 10:34 ƒe nya nu la, “Mawu mekpɔa ame ŋkume o,” si fia be medea asixɔxɔ ame ƒomevi aɖewo ŋu wu bubuwo o. (Dɔwɔwɔwo 10:35) Nɔviŋutsu Ciranko gblɔ na wo be: “Ne Mawu ƒe nukpɔsusu le mia si, eye miebua ame sia ame si le miaƒe anyigbamama yeyea me la be ate ŋu ava nye ame si ŋu Mawu nakpɔ ŋudzedze ɖo la, miate ŋu akpɔ dzidzedze le miaƒe dutanyanyuigbɔgblɔdɔa me.”\n“Nu Si Hiã La Su Mia Si”\nNɔviŋutsu Samuel Herd, si nye Dziɖuhaa me tɔ la, dze eƒe nuƒoa gɔme be: “Kposɔ ƒe dzedzeme medoa dzidzɔ na ame aɖewo o, gake eyae nye lã si hiã hesɔ nyuie na mɔzɔzɔ le gbedadaƒo.” Le mɔ ma ke nu la, nu si hiã bene dutanyanyuigblɔlawo nakpɔ dzidzedze le woƒe anyigbamamawo me la su wo si. Nu atɔ̃ siwo akpe ɖe wo ŋu.\n1. Lɔlɔ̃ na Yehowa. (Mateo 22:37, 38) Sukunuwulaawo ɖee fia xoxo be yewoɖoe kplikpaa be yewoasubɔ Yehowa.\n2. Mawu ƒe Nya la ŋuti sidzedze. Kposɔ dzraa nunyiame ɖo ɖe kpo si le dzime nɛ la me. Ke hã, medzudzɔa nuɖuɖu o, eye wòzãa esi wòdzra ɖo la ne mekpɔ nuɖuɖu aɖeke o. Nenema kee mele be dutanyanyuigblɔlawo naɖo ŋu ɖe nu siwo wosrɔ̃ le Gilead Sukua la ɖeɖe ko ŋu ahadzudzɔ gbɔgbɔmenu ɖuɖu o, ke boŋ ele be woayi edzi atsɔ Mawu ƒe Nya la anɔ wo ɖokuiwo nyim.\n3. Lɔlɔ̃ na amewo. (Mateo 22:39) Sukuviawo ƒe dɔme trɔna ɖe ame ŋu.\n4. Ðokuitsɔtsɔ na faa. (Psalmo 110:3) Ne nu te dutanyanyuigblɔla aɖe ŋu belibeli la, Yehowa ado ŋusẽ geɖee.—Yesaya 40:29.\n5. Ðekakpuimeŋusẽ. Abe ale si kposɔ tsɔa edola zɔa mɔ le gbedadaƒoe ene la, ate ŋu ava hiã be dutanyanyuigblɔla aɖe ‘natsɔ’ ehavi Kristotɔ aɖe si le nɔnɔme sesẽ aɖe me tom le mawusubɔsubɔ me. Esia wɔwɔ abia ŋusẽ geɖe, gake ɖekakpuimeŋusẽ ƒomevi aɖe su dutanyanyuigblɔlawo si hena esia wɔwɔ.\nWɔnaa Ƒe Akpa Vevi Bubuwo\nMichael Burnett, si nye Gilead sukua ƒe nufialawo dometɔ ɖeka la kɔ nu me be yevuziwo hã nɔ nunana siwo Yakob ɖo ɖe Egipte dziɖula aɖe la dome. (1 Mose 43:11) Nunyiame geɖewo nɔa yevuzi me. Sukunuwulaawo ɖu gbɔgbɔmeyevuzi geɖewo le woƒe sukua deɣi. Nufiame vevi siwo wòle be dutanyanyuigblɔlawo natsɔ awɔ dɔe dometɔ aɖewoe nye ale si wòle vevie be woakpɔ ŋudzedze ɖe Yehowa ƒe nunanawo ŋu ahasrɔ̃ ale si woalɔ̃ anyigbamama yeye si me woaɖo wo ɖo lae.\nMark Noumair, si hã nye Gilead sukua ƒe nufialawo dometɔ ɖeka la ɖe nu me be Mawu ƒe Nya la le abe “nunya kotoku” ene. (Hiob 28:18, NW) Ele be míaʋu Biblia la ahazã nunya si le eme. Ne dutanyanyuigbɔgblɔdɔa meva le abe ale si sukunuwulaawo kpɔ mɔ nɛ ene o la, anyo be woaɖo ŋku apostolo Paulo dzi. Yesu ƒe nusrɔ̃lawo ɖoe ɖe ye ŋutɔ dedu me wòɖawɔ dɔ le afi ma hena ƒe asieke sɔŋ. Paulo mese veve gblɔ be esi yenye “dɔwɔnu tiatia” ta la, afi bubue wòle be woaɖo ye ɖo o, ke boŋ ewɔ dɔ kutrikukutɔe le afi sia afi si woɖoe ɖo. (Dɔwɔwɔwo 9:15, 28-30) Lɔlɔ̃ ɖe tiatia siwo Yehowa wɔna dzi menɔa bɔbɔe ɣesiaɣi o. Ame bubu si ɖo kpɔɖeŋu nyui le go sia mee nye Yonatan. Esi Yonatan nyae be Yehowae tia David be wòaɖu fia ta la, edze eŋu be yeado alɔe.\nSukuviawo va wɔ nuteƒekpɔkpɔ siwo su wo si le gbeƒãɖeɖedɔa me le woƒe sukudeɣia la ƒe wɔwɔfiawo le akpa si ƒe tanyae nye, “Mawu Ƒe Amewo Ƒoa Nu Dzinɔameƒotɔe” la me. Wo dometɔ geɖewo dze Biblia nusɔsrɔ̃ gɔme kple amewo. Wobia gbe ame etɔ̃ aɖewo siwo le dutanyanyuigbɔgblɔdɔa wɔm ɣeyiɣi didi aɖee nye esia la le akpa si kplɔe ɖo, si ƒe tanyae nye “Yehowa Ƒe Habɔbɔ La Dzra Wo Ðo” me. Wo dometɔ ɖe sia ɖe ɖe nu me ku ɖe hehe si wòxɔ, si kpe ɖe eŋu be wòwɔ nu aduadu kple Mawu ƒe habɔbɔa la ŋu.\n“Kpɔ Dzidzɔ Le Dutanyanyuigbɔgblɔdɔa Me”\nAzɔ Gerrit Lösch, si hã nye Dziɖuhaa me tɔ la, kpɔ wɔnaa ƒe akpa vevitɔ, si ƒe tanyae nye, “Kpɔ Dzidzɔ Le Dutanyanyuigbɔgblɔdɔa Me” dzi. Eɖe nu me be dɔwɔna geɖe siwo amewo buna be ‘wodoa dzidzɔ na ame’ la menana wokpɔa dzidzɔ vavã aɖeke o. (Lododowo 14:13; Nyagblɔla 2:10, 11) Mawu ƒe lɔlɔ̃nu wɔwɔe nana wokpɔa dzidzɔ si nɔa anyi ɖaa, togbɔ be esia wɔwɔ menɔa bɔbɔe ɣesiaɣi o hã. Gilead Sukua dede bia kutrikuku geɖe, gake ena dzidzeme geɖe enuwulaawo.\nNu geɖewo li siwo nana Kristotɔ vavãwo kpɔa dzidzɔ. Dzidzɔ Mawu la ƒe subɔlawoe wonye. (Psalmo 33:12; 1 Timoteo 1:11) Wole gbɔgbɔmeparadiso me fifia, eye Biblia do ŋugbe be eteƒe madidi o woanɔ anyigba si azu paradiso la dzi. Wonya tameɖoɖo si le agbea ŋu—si nye be woasubɔ Yehowa ahakafui. Tsɔ kpe ɖe eŋu la, wonye ame siwo gbɔ Yehowa kple Yesu melɔ̃a nu le o.\nNuƒolaa gblɔ kpee be: “Miakpɔ dzidzɔ le miaƒe dutanyanyuigbɔgblɔdɔa me ne miesrɔ̃ ale si miana nu siwo le mia si la nadze mia ŋu.” Lɔlɔ̃ɖeɖe fia amewo kple ale si woawo hã woalɔ̃ mí nye nu bubu si hã nana wokpɔa dzidzɔ. Eya ta miŋe aɖaba ƒu ame bubuwo ƒe vodadawo dzi tsɔ wu be miana woanɔ fu ɖem na mi. Miwɔ nyui na amewo, mikpe ɖe ame siwo gbɔdzɔ la ŋu, eye miɖo dze tso nuteƒekpɔkpɔ tuameɖo siwo su mia si la ŋu. (Psalmo 41:2, 3; Dɔwɔwɔwo 20:35) Viviedodonu le gbeƒãɖeɖedɔa me hã nana wokpɔa dzidzɔ.—Luka 11:28.\nNɔviŋutsu Lösch ƒo nya ta be: “Miheyi abe dutanyanyuigblɔla kpɔdzidzɔwo ene; mikpɔ gome le dzidzɔdonamenuwɔnawo me le mɔ si sɔ nu, gake miaƒe nu vevitɔ nanye Yehowa, dzidzɔ Mawu la, kafukafu kple didi be yewoana ame bubuwo hã nakpɔ dzidzɔ.”\nLe gbedonamelɛta siwo tso dukɔ vovovowo me xexlẽ vɔ megbe la, Anthony Morris tsɔ sukunuwulaawo ƒe ɖaseɖigbalẽwo na wo. Emegbe, klass 126 lia delaawo dometɔ ɖeka xlẽ lɛta si woŋlɔ na Dziɖuha la. Woɖe ale si gbegbe wokpɔ ŋudzedze ɖe Gilead Sukua dede ŋu la gblɔ le lɛta sia me.\nLe nyataƒonyaa me la, zimenɔla la ɖe nu me be, mɔnu kple ɖoɖo siwo dzi “kluvi nyateƒetɔ kple aɖaŋudzela” la tona naa nunyiame kple mɔfiame Yehowa ƒe amewo la le abe ‘ƒunukpeƒewo kple lãmeka’ siwo léa ŋutilã la ɖe te ene. (Mateo 24:45; Kolosetɔwo 2:18, 19) Ne Gilead sukunuwulaawo wɔ nu aduadu kple ame siwo Mawu tia be woaxɔ ŋgɔ la, woakpɔ dzidzedze le woƒe subɔsubɔdɔa wɔwɔ bliboe me.—2 Timoteo 4:5.\nSUKUVIAWO ŊUTI NYATAKAKAWO\nDukɔ siwo me wotso ƒe xexlẽme: 6\nDukɔ siwo me woɖo wo ɖo ƒe xexlẽme: 22\nWonye atsu kple asi: 28\nƑe si woxɔ le mama dedie nu: 32.8\nƑe si wole nyateƒea me le mama dedie nu: 17.9\nƔeyiɣiawo katã ƒe subɔsubɔƒewo le mama dedie nu: 13.5\nDUKƆ SIWO ME WOÐO WO ÐO\nWoɖo sukunuwulaawo ɖe Benin, Bolivia, Bulgaria, Burkina Faso, Cameroon, Costa Rica, Ghana, Guatemala, Honduras, Kenya, Liberia, Madagascar, Mozambique, Nicaragua, Panama, Paraguay, Peru, Romania, Sierra Leone, South Africa, Togo, kple Uganda.\nGbetakpɔxɔ Habɔbɔa ƒe Gilead Biblia Suku ƒe Klass 126 lia Nuwulawo\nWoxlẽ fliawo tso ŋgɔgbe yi megbee, eye woŋlɔ ŋkɔawo tso miame yi ɖusime le fli ɖe sia ɖe dzi.\nƉoe Ɖe Amewo Ɖoe Ɖe Amewo Nu Siwo Nana Wonyea Dutanyanyuigblɔla Kpɔdzidzedze\nw09 9/1 axa 29-31\nƉoe Ɖe Amewo Ɖoe Ɖe Amewo GBETAKPƆXƆ September 2009


Lododowo 23 - Holy Bible [Ewe Bible 1913] - (Lod 23)\nNe mia kple dziɖulaa ɖe miebɔbɔ nɔ anyi, be yewoaɖu nu la, ekema ɖe ŋku ɖe amesi le ŋkuwò me la vevie;\nEƒe nuɖuɖu viviawo megadzro wò o, elabena alakpanuɖuɖu wònye.\nMeganɔ kutri kum, be nakpɔ ho o; dzudzɔ wò tameɖoɖo sia!\nNe èkpɔe ɖa la, maganɔ anyi o, elabena eto aʋala hedzo yi dzi abe hɔ̃ ene.\nMegaɖu damevevetɔ ƒe abolo o, eye eƒe nuduɖu vivi megadzro wò o!\nEgblɔ na wò be, „Ɖu nu, nano nu!“ ke eƒe dzi mele ŋuwò o, elabena alesi wòbu de dzi me la, nenema eyama le.\nNusi nèdu la, ele na wò be, nadzɔe, eye ètsɔ wò nya viviwo hã de aka.\nMegatrɔ liƒo xoxowo o, eye megage ɖe tsyɔ̃eviwo ƒe agble me o;\nelabena woƒe xɔnametɔ sesẽ, eye wòawɔ dzre kpli wò na wo.\nTrɔ wò dzi ɖe amehehe ŋu kple wò to ɖe sidzedze ƒe nyawo ŋu.\nMegagbe tohehe na ŋutsuvi la o; ne èƒoe kple ati la, menye kuku ge wòala o.\nEƒoe kple ati, eye nèɖe eƒe luʋɔ tso tsiẽƒe.\nVinye, ne wò dzi dze nunya la, ekema nye hã nye dzi akpe dzidzɔ,\neye nye ayikuwo agli kple dzidzɔ, nenye be, wò nuyiwo gblɔa nusi la eteƒe la.\nVavãe, ɣeyiɣi li gbɔna, eye wò mɔkpɔkpɔ mazu dzodzro o.\nVinye, see, eye nadze nunya, eye naɖo wò dzi mɔ dzɔdzɔe dzi.\nMeganɔ weintsunolawo kple lãtsuɖulawo dome o.\nƑle nyateƒe, nunya, amehehe kple gɔmesese, eye megatsɔ wo dzra o!\nAme dzɔdzɔe fofo tsoa aseye, eye ne amea ɖe dzi vi nyanu la, ekpɔa dzidzɔ le eŋu.\nFofowò kple dawò akpɔ dzidzɔ, eye dawò atso aseye.\nVinye, tsɔ wò dzi nam, eye nye mɔwo nedze wò ŋkuwo ŋu.\nElabena nyɔnu ahasitɔ la, ʋe globo wònye, eye vudo xaxɛ nye gbolo.\nE, ede xa ɖi abe adzodala ene, eye wole ame dzegowo dzim ɖe dzi le amegbetɔwo dome.\nAmekae ɖea hũ? amekae sea veve? amekae xaa nu? amekae xɔa abi yakatsyɔ? ameka ƒe ŋku dzie wona dɔ̃?\nAmesiwo tsia wein te dedie la tɔe; amesiwo yina, be woade nu aha, si wotɔtɔ me akpɔ la tɔe.\nKe emegbe la eɖua ame abe da ene, eye wònyɔa aɖi abe ƒli ene.\nWò ŋkuwo akpɔ nu tutɔwo, eye wò dzi anɔ nya baɖawo gblɔm.\nAnɔ abe amesi le atsiaƒu gɔme kple amesi le abalati la me ene.\n„Woƒom, ke mevem o; wotu kɔm, nyemesee o. Ɣekaɣi gɔ manyɔ, ne magaɖi eyome mɔ?“


Ðikeke mele eme o be Biblia me nufiafia vevi mawo sɔsrɔ̃ na wò lɔlɔ̃ na Yehowa me gasẽ ɖe edzi. Ehiã be nànɔ lɔlɔ̃ ma tum ɖo ɣesiaɣi. (1 Petro 2:2) Be agbe mavɔ ƒe mɔkpɔkpɔa nasu asiwò la, anɔ te ɖe ale si nàyi edzi anɔ tetem ɖe Mawu ŋu to eƒe Nya la sɔsrɔ̃ me dzi.—Xlẽ Yohanes 17:3; Yuda 21.\nNe wò sidzedze Mawu dzi ɖe edzi la, wò xɔse agasẽ ɖe edzi. Xɔse ana wò nu nadze Mawu ŋu. (Hebritɔwo 11:1, 6) Aʋã wò nàtrɔ dzi me, eye wòana nàwɔ tɔtrɔ siwo aɖe vi na wò le agbenɔnɔ me.—Xlẽ Dɔwɔwɔwo 3:19.\nÀdi godoo be yeagblɔ nu siwo srɔ̃m yele la na ame bubuwo—nya nyuiwo gbɔgblɔ na ame bubuwo dzɔa dzi na mí katã. Ne èyi Biblia sɔsrɔ̃ dzi la, àva srɔ̃ ale si nàzã Biblia atsɔ aɖe ale si nèxɔ Yehowa kple nya nyuia dzi see la me na amewo.—Xlẽ Romatɔwo 10:13-15.\nAme akpa gãtɔ dzea egɔme kple nya nyuia gbɔgblɔ na wo xɔlɔ̃wo kple woƒe ƒometɔwo. Ðɔ ŋu ɖo. Mègada woƒe subɔsubɔhawo ɖe anyi o, ke boŋ ƒo nu tso Mawu ƒe ŋugbedodowo ŋu na wo. Ðo ŋku edzi be zi geɖe la, wò nuwɔwɔ ɖe amewo ŋu nyuie wɔa dɔ ɖe wo dzi wu wò nyagbɔgblɔwo.—Xlẽ 2 Timoteo 2:24, 25.\nMawu ƒe Nya la sɔsrɔ̃ akpe ɖe ŋuwò nàwɔ ŋgɔyiyi le mawusubɔsubɔ me. Eye mlɔeba ƒomedodo tɔxɛ aɖe ava nɔ mia kple Yehowa dome. Le nyateƒe me la, àte ŋu azu Mawu tɔ ahanye eƒe ƒomea me tɔ.—Xlẽ 2 Korintotɔwo 6:18.\nÀte ŋu ayi edzi anɔ ŋgɔyiyi wɔm le mawusubɔsubɔ me ne èyi Mawu ƒe Nya la sɔsrɔ̃ dzi. (Hebritɔwo 5:13, 14) Bia tso Yehowa Ðasefo aɖe si be wòazã agbalẽ si nye Nuka Tututue Nye Biblia ƒe Nufiafia? atsɔ asrɔ̃ Biblia kpli wò. Zi geɖe ale si nèyi edzi le Mawu ƒe Nya srɔ̃m la, zi geɖe ma kee nàkpɔ dzidzedze le agbe me.—Xlẽ Psalmo 1:1-3; 73:27, 28.\nYehowa, Mawu dzidzɔtɔ la, gbɔe nya nyui la tso. Àte ŋu ate ɖe eŋu kplikplikpli ne ètena ɖe eƒe amewo ŋu kplikplikpli. (Hebritɔwo 10:24, 25) Ne èyi agbagba si dzem nèle be yeadze Yehowa ŋu dzi la, wò asi asu agbe vavã, si nye agbe mavɔ, la dzi. Le nyateƒe me la, tete ɖe Mawu ŋue nye nu nyuitɔ kekeake si nàte ŋu awɔ.—Xlẽ 1 Timoteo 1:11; 6:19.